Тил — миллат кўзгуси - Халқ сўзи\n11:57 19 Октябр 2020 Жамият\nТил ҳар бир миллатнинг кўзгуси, унинг ҳақиқий сарчашмасидир. Тил бор экан, миллат барҳаётдир. Тилни Онага қиёсланиши бежиз эмас, инсон ўз онасини кўрмасдан, унинг соф муҳаббатини, меҳрини туймасдан яшай олиши мумкин эмас. Бу фикримизнинг исботи сифатида Ўзбекистон Республикаси Президенти Шавкат Мирзиёев томонидан Ўзбек тилига давлат тили мақоми берилганлигининг 30 йиллиги муносабати билан сўзлаган нутқини келтиришимиз мумкин: «Кимда-ким ўзбек тилининг бор латофатини, жозибаси ва таъсир кучини, чексиз имкониятларини ҳис қилмоқчи бўлса, мунис оналаримизнинг аллаларини, минг йиллик достонларимизни, ўлмас мақомларимизни эшитсин, бахши ва ҳофизларимизнинг сеҳрли қўшиқларига қулоқ тутсин».\n1989 йил 21 октябрь… Aйнан шу кунда ўзбек тилининг ҳақиқий жозибасини англашни бошлашга имконият берилди. Ўзбек миллати учун дунёга туйнук очилди.\n2020 йил 21 октябрь… Роппа-роса ўзбек тилига давлат тили мақоми берилганлигига 31 йил тўлди. Хўш, мана шу давр мобайнида ўзбек тилининг ҳақиқий жозибаси, унинг гўзаллигини дунёга танитиш учун қандай ишлар амалга оширилди?\nТаъкидлаб ўтиш жоизки, Ўзбекистон Республикаси Конституциясида ўзбек тили мақоми ҳуқуқий жиҳатдан мустаҳкамланди. Ўзбек тили ҳақидаги қонун қабул қилинганидан сўнг барча давлат ҳужжатлари ўзбек тилида юритила бошланди, газета ва журналларнинг ўзбек тилида чоп этилиши йўлга қўйилди. 1993 йил 2 сентябрда «Лотин тилига асосланган ўзбек алифбосини тузиш тўғрисида»ги қонун қабул қилингандан сўнг, мамлакатимиз ҳар томонлама ривожланди ва жаҳон коммуникация тизимидан муносиб ўрин эгаллашига йўл очди. Шу ўринда статистик маълумотларга эътибор қаратсак: дунёда 5600 дан ортиқ тиллар мавжуд бўлиб, бундан 200 тасигина давлат тили сифатида қабул қилинган. Уларнинг орасида ўзбек тилининг борлиги унинг нақадар соф, мукаммал, пурмаъно ва жозибадорлигининг ёрқин далилидир. Россиялик тилшунос олима, профессор A. М. Козлянина «Ўзбек тили нафис ва мусиқа оҳангидек жозибадор» деб бежиз таъкидламаган эди.\nЛекин, шу ўринда савол туғилиш табиий: наҳотки ўзбек тили бирор бир жойга ном қўйиш учун ҳам яроқли бўлмаса?! Aфсус, барчамизга маълумки, кўчаларда дўконлар, супермаркетлар, турли хил устахона шохобчалари, гўзаллик салонлари, турли хил осмонўпар бинолар, боғчаларга қўйилган номлар ўзбек тилида эмас балки, бошқа хориж тилларида ёзилганлигининг гувоҳи бўлишимиз мумкин. Бу ҳақиқатни исботлаш учун сиз улкан бир илмий изланиш қилишингиз шарт эмас, айнан кўчага отланиб туриб, қўлингизга қалам ва ручка олган ҳолатда чиқсангиз кифоя. Нақадар ачинарли ҳолат бўлишига қарамай, биз бунга кўникиб яшаб келмоқдамиз! Aхир биз Ўзбекистонда яшаяпмиз-ку, нима учун унда жой номларини ўзбек тилида номлай олмаймиз? Бунинг учун ким айбдор: давлат органларими ёки ўзбек миллатими? Ижтимоий тармоқларда Ўзбекистонда осмонўпар бинолар қурилаётган бўлишига қарамасдан, уларнинг номи ҳали-ҳамон инглиз тилида эканлиги ҳақида билдирилган турли хил фикрларга дуч келишимиз мумкин. Мисол учун уларнинг бирида ёзилишича, Тошкент шаҳрининг марказида қурилган “Nest one” деб номланган турар жой биносининг номи ўзбек тилида эмас, айнан инглиз тилида! Ваҳоланки, бу бино Ўзбекистонда, айнан ўзбеклар томонидан (инглизлар эмас!) қурилган-ку! Шунингдек, ижтимоий тармоқларнинг бирида ёзилган мақолада мана бу сўзларни ҳам учратишимиз мумкин: “Хуллас, бунёдкори ўзбекми, унинг дастхати қурган биносида яққол кўриниши керак ва бу ўша қурувчининг ўзлигини йўқотмаганидан дарак беради. Дастхат аввало номларда намоён бўлади. Очиғини айтганда, расмий матбуотда ўзбек тилига бўлган эътиборсизлик анчагина юқори. Яна ҳам аниқроғи, бу борада давлат муассасалари етакчилик қилиб келмоқда. Aслида улар тилшуносларни жалб қилиб бўлса ҳам, ўзбек тилининг бойлигини халққа намоён этиш, янги сўз ва ибораларни ўзбекча талқинини жорий қилишда бош қош бўлишлари керак”.\nЎзбек тили AҚШ, Буюк Британия, Германия, Россия, Хитой, Ҳиндистон, Туркия ва шу каби бир қатор давлатларнинг 60 га яқин университетлари ва 100 дан зиёд мактабларида ўрганилаётган бир пайтда биз қурилган биноларимизнинг номини инглиз ёки рус тилларида номлаб ўтирганлигимизни қандай тушуниш керак?!\nAйнан шу ерда БМТ вакилларининг тил борасида келтирган фактини эслаб ўтсак: “Қачонлардир одамлар сўзлашадиган тилларнинг сони 7 мингдан 8 мингтагача етган бўлса, бугунги кунда сайёрамизда 6 мингта тил мавжуд бўлиб, уларнинг 90 фоизи йўқолиб кетиш арафасида турибди. Бу асосан цивилизация туфайли маданиятидан айрилаётган кам сонли миллатларнинг тилларидир. Бу тилларда сўзловчи аҳолининг айримлари ёзувга эга бўлса, айримлари бундан бебаҳрадир. Масалан, Aфрика тилларида сўзлашувчи аҳолининг 80 фоизи ҳамон ўз ёзувларига эга эмас. Лингвист олимларнинг фикрича, яна 25 йилдан сўнг ҳозир муомалада бўлган тилларнинг ўнтасидан биттаси сақланиб қолар экан”.\nЎзбек тили ҳам шундай тиллар сирасига киришига яна озгина ҳаракат қилинса бўлди, ўзбек миллатининг кўзгуси ҳисобланмиш тил бутунлай йўқ бўлади қолади! Қурилган биноларга бошқа тилларида ном бераверсак, замон талаби деб ходим томонидан ишчига иш учун ўзбек тилининг ўзигина кифоя эканлигини била туриб ҳам рус ва инглиз тилларини билишинг керак деган талаб қўяверсак, оилада ўзбек тили билан бир қаторда инглиз ва рус тилларидаги сўзларни аралаштириб ишлатишни, тилнинг аҳамияти ҳақида фақатгина Тил байрами кунида эслаб ўтсак, ОAВда ўзбек тилинг бузиб талқин этилган вариантидаги сўзлар ва хато ёзилган сўзларни аёвсиз намойиш қилишни давом эттираверсак ўзбек тилини йўқотиш учун 25 йил эмас, балки 10 йилнинг ўзи ҳам кифоя қилади.\nКелинг, шу ўринда вазиятни ҳуқуқий жиҳатдан баҳолаймиз.\nБиринчидан, таъкидлаш жоизки, Ўзбекистон Республикаси Реклама тўғрисидаги Қонунининг 5-моддасига кўра, давлатимиз ҳудудида реклама давлат тилида берилиши билан бирга, реклама берувчининг хоҳишига кўра бошқа тилларда ҳам эълон қилиниши мумкин. Шу масалага боғлиқ бўлган яна бир муаммо бу реклама ёзув тахталари ва баннерларидаги реклама матнларининг жиддий хатолар билан ёзилаётганидир. Реклама матнларини эътиборсизлик натижасида жиддий хатолар билан ёзиш учун жавобгарлик борми? Ўзбекистон Республикаси Маъмурий жавобгарлик тўғрисидаги Кодексининг 42-моддасига кўра, давлат тилини менсимаганлар энг кам иш ҳақининг бир бараваридан икки бараваригача миқдорда жаримага тортилиши мумкин. Aммо Кодексда қайси ҳолатлар «менсимаслик» деб баҳоланиши мумкинлиги ҳақида ҳеч нарса дейилмаган. Ўзбек тилининг изоҳли луғатига кўра, «менсимаслик» деб «эътиборсизлик ва паст назар билан қараш»га айтилади. Давлат тили ёки бошқа тилларда ёзилган матндаги хатоларни эътиборсизлик деб баҳолаш мумкин, аммо уларнинг «паст назар билан қараш» мақсадида қилинганини исботлаш қийин.\nИккинчидан, Ўзбекистон Республикаси Вазирлар Маҳкамасининг «Ўзбекистон Республикасида чакана савдо қоидаларининг ҳамда Ўзбекистон Республикасида умумий овқатланиш маҳсулотларини (хизматларини) ишлаб чиқариш ва сотиш қоидаларини тасдиқлаш тўғрисида»ги Қарорининг 16-бандига кўра, «сотувчи, товарлар ва уларни тайёрловчилар тўғрисидаги маълумотлар харидорлар эътиборига давлат тилида етказилади, шунингдек, бошқа тилларда такрорланиши мумкин». Лекин чакана савдо расталарида товарлар тўғрисидаги маълумотлар харидорлар эътиборига ҳар доим ҳам давлат тилида етказилмайди. Масалан, пишлоқнинг ҳар-хил турларини сотаётган сотувчи бир пишлоқ тури устига «Галански Сир! Свежи!» деб ёзиб қўйган бўлса бу реклама ҳисобланадими ёки маҳсулот тўғрисидаги маълумотми? Aгар реклама ҳисобланса, унда реклама давлат тилида берилиши талаб этилмайди. Aгар мазкур ёзув маҳсулот тўғрисидаги маълумот деб талқин этилса, унда бошқа тил билан бирга давлат тилида ҳам ёзилиши шарт.\nУчинчидан, Ўзбекистон Республикаси ҳудудидаги давлат органлари, ташкилотлари ва муассасаларида давлат тили тўғрисидаги қонун ҳужжатларининг айрим нормалари бузилишига гувоҳ бўлишимиз мумкин. «Давлат тили ҳақида»ги қонуннинг 10-моддасига кўра, корхоналар, муассасалар, ташкилотлар ва жамоат бирлашмаларида иш юритиш давлат тилида, лекин ишловчиларининг кўпчилиги ўзбек тилини билмайдиган жамоаларда давлат тили билан бир қаторда бошқа тилларда ҳам амалга оширилиши мумкин. Аммо, айрим давлат ташкилотларида, органларида ва муассасаларида иш юритиш давлат тилида эмас, балки бошқа тилларда, жумладан рус тилида олиб борилиши ҳолати кузатилади. Бу, ўз навбатида давлат тилига бўлган ҳурмат ва эътиборнинг пасайишига сабаб бўлиши барчамизга бирдек аёндир. Шунинг учун ҳам Aдлия вазирлиги томонидан Ўзбекистон Республикаси Маъмурий жавобгарлик тўғрисидаги кодекснинг 42-моддаси «Давлат тили тўғрисидаги қонун ҳужжатларини бузиш» деб номланган бўлса-да, ушбу модда давлат органлари ва ташкилотларида иш юритишда давлат тили ҳақидаги қонун ҳужжатлари талабларига риоя этмаслик билан боғлиқ муносабатларни қамраб олмаган. Aдлия вазирлигининг фикрича, бу ҳол баъзи давлат органларида давлат тили тўғрисидаги қонунчиликка риоя этилмаслигига ва иш юритиш давлат тилида амалга оширилмаслигига олиб келмоқда. Aдлия вазирлиги МЖтКнинг 42-моддасига: «Давлат органлари ва ташкилотларида иш юритишда давлат тили ҳақидаги қонун ҳужжатлари талабларига риоя етмаслик, мансабдор шахсларга базавий ҳисоблаш миқдорининг икки бараваридан беш бараваригача миқдорда жарима солишга сабаб бўлади» деган тўлдириш киритишни таклифи 2020 йилнинг 25 апрель санасида ОAВда мақола тарзида эълон қилинган бўлишига қарамасдан ҳали-ҳамон ўзгартириш киритилмаганлигига гувоҳ бўлишимиз мумкин.\nЮқоридаги ҳуқуқий таҳлил натижасида ўзбек тилини ривожлантириш учун қуйидаги таклифларни келтириб ўтамиз:\n1. Айни ўзбек тили соҳаси мутахассисларидан Ўзбек тилини билиш даражасини тасдиқловчи сертификат олиш тартибини ишлаб чиқиш; (Худди CEFR, IELTS ёки бошқа чет тили сертификатлари шу тил мутахассисларидан сўралгани каби);\n2. МЖтКнинг 42-моддасига: «Давлат органлари ва ташкилотларида иш юритишда давлат тили ҳақидаги қонун ҳужжатлари талабларига риоя этмаслик, мансабдор шахсларга базавий ҳисоблаш миқдорининг икки бараваридан беш бараваригача миқдорда жарима солишга сабаб бўлади» деган ўзгартириш киритиш;\n3. ОAВда давлат тилининг жозибадорлиги хусусидаги турли хил теледастурлар, давра суҳбатлари, рекламалар, анимацион роликлар намойиш қилиш; (фақатгина 21 октябрь санасида эмас, доимий равишда олиб борилишини таъминлаш жоиз);\n4. Чет эл фуқаролари иштирокида ўзбек тилини мадҳ этадиган халқаро иншо, тезис, мақола, очерклар танловларини ташкил қилиш ва уларни рағбатлантириш (бу таклиф ҳам фақатгина 21 октябрь Тил байрами куни учун эмас, доимий равишда олиб борилиши мақсадга мувофиқ).\nХулоса қиладиган бўлсак, ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни она Ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз лозимлигини бутун вужудимиз билан ҳис этишимиз лозим. Бундай ватанпарвар ҳаракатни барчамиз ўзимиздан, ўз оиламиз ва жамоамиздан бошлашимиз биланоқ ўзбек тилини ривожлантиришга бевосита улкан ҳисса қўшган бўламиз.\nЗеро, буюк маърифатпарвар бобомиз Aбдулла Aвлоний ёзганидек: «Ҳар бир миллатнинг дунёда борлиғини кўрсатадурғон ойинаи ҳаёти тили ва адабиётидур. Миллий тилни йўқотмак миллатнинг руҳини йўқотмакдур».\nТДЮУ Хорижий тиллар кафедраси ўқитувчиси,


Халқаро мақом санъати анжуманига тайёргарлик авжида! | Xalqaro maqom sanʼati anjumani\nХалқаро мақом санъати анжуманига тайёргарлик авжида!\nХалқаро мақом санъати анжуманига тайёргарлик авжида!Жайҳун каби қадим элнинг\nТуйғуси бор мақомда.\nЖафолардан синмай қолган\nКўзгуси бор мақомда.\nКулгуси бор мақомда\nДутор, танбур, ғижжак\nЧолғуси бор мақомда…\nДарҳақиқат, шоир тилга олганидек, мақом санъати негизида бизга маълум ва номаълум асрорлар мавжуд. Мақомни тинглар эканмиз, мақомотда дилни ажиб сеҳрга чулғайдиган, ҳам ақлга қувват бахш этадиган, ҳам одамийлик ва инсон руҳиятини тозаловчи энг гўзал фазилатлардан сабоқ бергувчи қудрат борлигига амин бўламиз.\nБир неча йиллик тарих давомида мақом санъатига бўлган эътибор пасайиш даврини бошидан кечиргани ҳеч кимга сир эмас. Аммо унинг ворисийлик ришталари ҳеч қачон узилгани йўқ. Энг қийин пайтларда ҳам миллат руҳининг ифодаси, эзгуликка даъват этувчи омил сифатида у ардоқлаб келинган.\nҚулай шароит ва ижобий вазият пайдо бўлиши биланоқ у ўз ижтимоий аҳамиятни тиклаб, қайта ривожланиб, янги чўққиларни забт этишга киришган.\nЎзбекистон Республикаси Президентининг 2017 йил 17 ноябрдаги “Ўзбек миллий мақом санъатини янада ривожлантириш чора-тадбирлари тўғрисида”ги Қарорининг қабул қилиниши ҳамда бундан буён ҳар икки йилда бир маротаба мамлакатимизда “Халқаро мақом санъати анжумани”нинг ўтказилиши бу санъатнинг дунёвий аҳамиятини белгилаб беради.\nҲозирги кунда мамлакатимизда жорий йил 6-10 сентябрь кунлари илк маротаба ўтказиладиган “Халқаро мақом санъати анжумани”га катта тайёргарлик жараёни кетмоқда.\n2018 йил 2- 6 -13 июль кунлари “Ўзбек миллий мақом санъати маркази” биносида Ўзбекистон Республикаси Маданият вазирлиги томонидан тузилган саралаш комиссияси аъзолари Шаҳрисабз шаҳрида ўтказилаётган “Халқаро мақом санъати анжумани”да иштирок этиш истагини билдирган хорижий давлат мақом ансамбллари ва яккахон хонандаларининг ижод намуналарини кўриб чиқиш учун йиғилишлар ўтказишди.\nСаралаш комиссия аъзолари йиғилиш давомида форумнинг www.maqomforum.uz сайтига келиб тушган барча хорижий давлатлар вакиллари томонидан юборилган ижод намуналарини кўриб чиқдилар.\nЙиғилишда Ҳиндистон, Афғонистон, Озарбайжон, Қозоғистон, Хитой, АҚШ, Тожикистон, Туркия, Бельгия, Жазоир, Бангладеш, Сурия ва Эрон каби хорижий давлат мақом ансамбллари ва яккахон хонандаларининг ижод намуналари анжуман низом талаблари доирасида ўрнатилган тартибда ўрганилди.\nСаралаш босқичи давомида эса комиссияси аъзолари томонидан Афғонистоннинг “Сафар” гуруҳи, АҚШнинг “Шашмақом академияси” болалар мусиқий жамоаси, Ҳиндистоннинг Устад Иқбал жамоаси, Озарбайжоннинг Саҳиб Пашшазаде раҳбарлигидаги “Mugham” ансамбли жамоаси, Хитой Халқ Республикасидан Гулзира Аблат-яккахон ижрочи, Жазоирнинг Djazira мусиқий жамоаси, Тожикистондан яккахон ижрочи Сирожиддин Жўраев, Ҳиндистоннинг Dvali мусиқий жамоаларининг ижод намуналари маъқул деб топилди ва холисона баҳоланди.\nЭнди айрим иштирокчилар ҳақида. Сирожиддин Жўраев – 1975 йил 27 декабрь куни Тожикистон Республикасида туғилган. Тожикистон Республикаси фуқароси. 2005 йилда Тошкент давлат консерваториясини тамомлаган. Ф.Шахобов номидаги Тожикистон давлат Шошмақом ансамблида мусиқа дуторчиси лавозимида фаолият юритмоқда.\nУ халқаро мақом санъати анжуманида “Мушкулоти Наво” (силсила – Тасниф, Taрже, Гардун), “Taлқини Баёт” (Наво мақомидан), “Не ажаб” ва “Очилсин” (xaлқ куйлари), “Зулф” (M.Mўминов куйи) куйларини ижро этиши кўзда тутилмоқда.\nҲиндистоннинг Dvali мусиқий жамоаси Янги Деҳлида ўз фаолиятини юритиб келмоқда. Мазкур жамоа кўплаб фестивалларда иштирок этиб келади. Жумладан, Ўзбекистоннинг Хива шаҳрида ўтказилган “RAQS SEHRI” фестивалида ҳам қатнашган. Жорий йил 6-10 сентябрь кунлари бўлиб ўтадиган “Халқаро мақом санъати анжумани”да ҳинд классик мусиқасини ижро этиши кўзда тутилмоқда.\nЎзбек миллий мақом\nАКТ ва матбуот бўлими ходими\nIf you don’t see any change immediately, celltrackingapps.com/ reboot your device.


ВИЛОЯТ КЕНГАШИНИНГ СЕССИЯСИ » Зарафшон Газетаси\n15 июн 2017 13:26\n13 июнь куни халқ депутатлари Самарқанд вилояти Кенгашининг навбатдан ташқари сессияси бўлиб ўтди.\nУнда Ўзбекистон Республикаси Бош вазири А.Арипов иштирок этди ва нутқ сўзлади.\nБош вазир 12 июнь куни Тошкент шаҳрида бўлиб ўтган жорий йилнинг биринчи ярим йиллиги бўйича кутилаётган натижаларни олдиндан таҳлил қилиш, мавжуд камчиликларни бартараф этишга бағишланган видеоселектор йиғилишида Ўзбекистон Республикаси Президенти Ш.Мирзиёев томонидан билдирилган фикрларга қисқача тўхталди.\nТаъкидландики, бугунги кунда ҳудудларни ривожлантириш борасида давлат органларининг ўрни ва масъулияти ниҳоятда катта. Бироқ Самарқанд вилоятида ҳоким ҳамда унинг ўринбосарлари, шаҳар ва туманлар ҳокимлари, вилоятдаги бошқарув органлари раҳбарлари ўртасида соғлом муносабат мавжуд эмас. Бу ҳолат эса вилоятнинг бугунги тараққиётига салбий таъсир кўрсатмоқда.\nВилоят ҳокими фаолияти давомида жамоатчилик фикрига таянмай иш тутган, халқ билан мулоқот ўрнатмаган, аҳоли вакиллари иштирокида учрашувлар ташкил этмаган. Вилоятнинг биринчи раҳбари сифатида даврнинг долзарб вазифаларини ҳис қилмаган, берилган топшириқлар юзасидан тизимли назорат ўрнатмаган.\nДавлат маблағлари ҳисобидан бунёд этилаётган объектлар қурилиши, инвестиция маблағларини ўзлаштириш, экспорт прогноз кўрсаткичларининг бажарилмаслиги ва бошқа муаммолар юзага келган.\nСессияда ташкилий масала кўрилди. Ҳиммат Оқбўтаев Самарқанд вилояти ҳокими вазифасидан озод этилди.\nЎзбекистон Республикаси Президенти Шавкат Мирзиёевнинг тавсиясига кўра, шу вақтгача Тошкент вилояти Бекобод тумани ҳокими сифатида ишлаб келган Туробжон Жўраев Самарқанд вилояти ҳокими вазифасини бажарувчи этиб тасдиқланди.\nСессияда вилоят Кенгаши депутатлари – "Зарафшон" ва "Самаркандский вестник" газеталари бирлашган таҳририяти бош муҳаррири Ф.Тошев, "Нуроний" жамғармаси вилоят бўлими раҳбари Ҳ.Нормуродов, Самарқанд шаҳридаги 21-умумтаълим мактаби директори С.Меликова сўзга чиқдилар.


26 июн 2022, Тошкент вақти: 22:28\nПанжикентдаги сел оқибатлари.\nТожикистон шимоли-ғарбидаги Панжикент туманида сел оқибатида камида 12 киши ҳалок бўлди. Улардан 4 нафари балоғатга етмаган болалардир.\nФавқулодда вазиятлар вазирлигининг Озодлик радиоси тожик хизматига билдиришича, жала оқибатида туманнинг Даштиқози ва Қиштудак қишлоқларида 19 июль куни кечқурун сел юрган. Вазирлик матбуот котиби Умеда Юсупова ҳалок бўлганлар сони бундан-да кўп бўлиши мумкинлигини, айни пайтда икки киши бедарак эканини айтди.\nДастлабки маълумотларга қараганда, сел оқибатида 15та уйга зарар етди, 3 километр йўл бузилди ва 35 бош чорва нобуд бўлди.\nЎтган ҳафтада Қирғизистон ва Ўзбекистонда ҳам сув тошқинлари юз бергани, камида 16 киши ҳалок бўлгани хабар қилинган эди.


Шу билан бирга, муқобиллик асосида ўтган ушбу сайловларда иштирок этган Ўзбекистон Халқ демократик партияси Марказий кенгаши раиси Ҳатамжон Кетмоновга, "Миллий тикланиш" демократик партияси Марказий кенгаши раиси Сарвар Отамуродов ва "Адолат" социал-демократик партияси Сиёсий кенгаши раиси Наримон Умаровга яна бир бор ўз ташаккуримни изҳор этаман.\nБу олижаноб мақсад - изчил ва барқарор ривожланаётган, эркин ва фаровон, демократик Ўзбекистон давлатини барпо этишдан иборатдир.\nСайловни кузатиш учун дунёдаги 5 та нуфузли халқаро ташкилот ҳамда 46 та давлатдан 600 нафарга яқин кузатувчи қатнашгани сизларга яхши маълум. Айниқса, Европада хавфсизлик ва ҳамкорлик ташкилотининг Демократик институтлар ва инсон ҳуқуқлари бўйича бюросининг тўлақонли миссияси биринчи марта юртимизга ташриф буюрди. Яъни, ушбу халқаро тузилманинг 32 та мамлакатдан келган 200 нафарга яқин вакили - бу албатта кичкина гап эмас - айнан демократик тамойиллар талаблари асосида сайлов жараёнини синчиклаб кузатиб борди.\nБу йўл - эркин, демократик, инсонпарвар давлат қуриш, фуқаролик жамиятини шакллантириш, Ватанимиз иқтисодий қудратини юксалтириш ва янада равнақ топтиришнинг мустаҳкам заминидир.\nБу борада буюк соҳибқирон Амир Темур бобомизнинг: "Адолат ҳар бир ишда ҳамроҳимиз ва дастуримиз бўлсин!" деган чуқур маъноли сўзлари ҳар биримиз учун ҳаётий эътиқодга айланиши зарур.\nМамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясини амалга оширишда биз, илгаригидек, фуқароларнинг ўзини ўзи бошқариш органлари - маҳаллалар, шунингдек, нодавлат нотижорат ташкилотлар, эркин ва холис оммавий ахборот воситалари фаол ўрин эгаллайди, деб ишонамиз.\n"Кучли давлатдан - кучли фуқаролик жамияти сари" деган муҳим тамойилни амалга оширишда биз аввало ана шу ижтимоий институтларнинг куч ва имкониятларига таянамиз.\nШу муносабат билан халқ ҳокимиятининг энг муҳим пойдевори сифатида жамоатчилик назорати институтини кучайтириш бўйича мамлакатимиз Конституциясининг 32-моддасида, шунингдек, "Давлат ҳокимияти ва бошқаруви органлари фаолиятининг очиқлиги тўғрисида", "Ижтимоий шериклик тўғрисида"ги Қонунлар ва бошқа ҳужжатларда муҳрлаб қўйилган талабларнинг ижросини таъминлашга алоҳида эътибор қаратамиз.\nБугунги имкониятдан фойдаланиб, юртимиз равнақи йўлидаги фидокорона хизматлари учун муҳтарам нуронийларимизга, қадрли меҳнат фахрийларига ўзимнинг юксак ҳурмат-эҳтиромим ва самимий тилакларимни билдиришга, уларнинг барчасига узоқ умр, мустаҳкам соғлиқ, бахту саодат ва фаровонлик тилашга рухсат бергайсизлар.\n"Нуроний" ва "Маҳалла" жамғармаларининг ходимлар штатларини кўпайтириш ва моддий-техник базасини мустаҳкамлаш, жамиятимиз ҳаётида уларнинг ўрни ва мавқеини янада ошириш бўйича қўшимча зарур чоралар кўрилади.\nБарчамизга аёнки, Ўзбекистон бой қазилма ва табиий ресурсларга, қудратли иқтисодий ва инсоний салоҳиятга эга. Бироқ бизнинг энг катта бойлигимиз - бу халқимизнинг улкан интеллектуал ва маънавий салоҳиятидир.\nБу салоҳиятни яратиш ва янада кўпайтиришда ҳурматли зиёлиларимиз - илм-фан ва техника намояндалари, биринчи навбатда қадрли ва ҳурматли академикларимиз, маданият, адабиёт ва санъат, спорт соҳаларининг вакиллари бутун вужудини бериб, фидокорона меҳнат қилаётганларини биз яхши биламиз ва юксак қадрлаймиз.\nБугунги кунда "Фарзандларимиз биздан кўра кучли, билимли, доно ва албатта бахтли бўлишлари шарт!" деган ҳаётий даъват ҳар биримизнинг, ота-оналар ва кенг жамоатчиликнинг онги ва қалбидан мустаҳкам ўрин эгаллаган.\nШу мақсадда Ҳукуматнинг, тегишли вазирлик ва идоралар ҳамда бутун таълим тизимининг, ҳурматли домлаларимиз ва профессор-ўқитувчиларнинг энг муҳим вазифаси - ёш авлодга пухта таълим бериш, уларни жисмоний ва маънавий етук инсонлар этиб тарбиялашдан иборатдир.\nИқтисодиётда давлат иштирокини стратегик асосланган даражада қисқартириш, хусусий мулкни янада ривожлантириш ва уни ҳимоя қилишга доир комплекс масалаларни ҳал этиш - ҳукумат, давлат бошқаруви органлари ва барча даражадаги ҳокимликлар учун энг муҳим устувор вазифа сифатида белгиланади.\nБизнинг яна бир муҳим вазифамиз - кичик бизнес ва тадбиркорлик соҳасини қўллаб-қувватлаш ва рағбатлантириш, мамлакатимиз иқтисодий қудратини, юртимизда тинчлик ва барқарорлик, ижтимоий тотувликни мустаҳкамлашдан, бу соҳа улушини янада ошириш учун қулай шарт-шароитлар яратиб беришдан иборат. Нега деганда, тадбиркор нафақат ўзини ва оиласини, балки халқни ҳам, давлатни ҳам боқади. Мен такрор бўлса ҳам, айтишдан ҳеч қачон чарчамайман, яъни "Халқ бой бўлса, давлат ҳам бой ва қудратли бўлади".\nШунинг учун бундан кейин тадбиркорликни ривожлантиришга тўсқинлик қилиш - давлат сиёсатига, Президент сиёсатига тўсқинлик қилиш, деб баҳоланади. Принципиал жиҳатдан ғоят муҳим бўлган бу позициямизни яна бир бор алоҳида таъкидлаб ўтишни муҳим ва зарур деб ҳисоблайман.\nСизларга яхши маълумки, биз 2017 йилни юртимизда "Халқ билан мулоқот ва инсон манфаатлари йили" деб эълон қилдик. Лекин, ҳаммамиз тушунамизки, халқ билан мулоқот, одамларнинг ичига кириш, уларнинг дарду ташвишлари билан яшаш, инсон манфаатларини таъминлаш - бу биз учун фақат бир йиллик иш эмас.\nҲаммамизни тарбиялаган, вояга етказган - шу халқ. Барчамизга туз-насиба берган ҳам - шу халқ. Бизга ишонч билдирган, раҳбар қилиб сайлаган ҳам айнан шу халқ.\nШундай экан, биз биринчи навбатда ким билан мулоқот қилишимиз керак - одамларимиз билан.\nКим билан бамаслаҳат иш тутишимиз керак - аввало халқимиз билан. Шунда халқимиз биздан рози бўлади.\nШу маънода, буюк Алишер Навоий бобомизнинг "Одамий эрсанг, демагил одами, Ониким, йўқ халқ ғамидин ғами" деган сатрларида қанчалик чуқур ҳаётий ҳикмат, фалсафа бор. Яъни, бу дунёда инсонларнинг дарду ташвишларини ўйлаб яшаш - одамийликнинг энг олий мезонидир, халқнинг ғамидан узоқ бўлган инсонни одам қаторига қўшиб бўлмайди, деб таъкидламоқда улуғ бобомиз.\nШу билан бирга, илгари ҳам айтганимиз каби, ҳар бир туман ва шаҳарда, "Халқ қабулхоналари"ни ташкил этиш ва уларнинг тўлақонли фаолият кўрсатишини таъминлашимиз зарур бўлади.\nАйни шу масалада уларнинг фаолияти ижобий бўлса, халқ улардан рози бўлса, раҳмат деймиз, акси бўлса - биз бундай раҳбарлар билан хайрлашамиз.\nБизнинг вазифамиз - тўпланган тажриба ва илғор халқаро амалиётга суянган ҳолда, ўзимизнинг тараққиёт ва янгиланиш моделимизни қатъий амалга оширишдан иборат. Шу борада яқин ва ўрта муддатга белгиланган марраларга эришиш учун қатъият билан ҳаракат қилишимиз зарур.\nШу муносабат билан бир таклиф киритмоқчиман. Яъни, Олий Мажлис палаталарининг 2015 йил 23 январдаги ва жорий йилнинг 8 сентябрдаги қўшма мажлисларида таклиф этилган Вазирлар Маҳкамасининг ҳаракат дастурини янада аниқлаштириб, ҳозирги талаблардан келиб чиққан ҳолда, унга қўшимчалар киритиш лозим. Бу - кечиктириб бўлмайдиган вазифадир.\nШу мақсадда яқин кунларда Вазирлар Маҳкамасининг ижро этувчи тузилмаси қайта кўриб чиқилади ва тасдиқланади. Бундай ўзгартиришлардан асосий мақсад - тўпланган тажриба асосида ва мамлакатимизни ижтимоий-иқтисодий ривожлантириш бўйича олдимизда турган кенг кўламли янги вазифаларга мувофиқ, давлат ва хўжалик бошқаруви органларининг энг оптимал ва самарали тизимини ишлаб чиқишдан иборат.\nОлдимизда марказий бошқарув органлари - Иқтисодиёт вазирлиги, Молия вазирлиги, Ташқи иқтисодий алоқалар, инвестициялар ва савдо вазирлиги, Хусусийлаштириш, монополиядан чиқариш ва рақобатни ривожлантириш давлат қўмитаси, божхона тизими ва бошқа идоралар фаолиятини тубдан яхшилашга доир комплекс чора-тадбирларни амалга ошириш вазифаси ҳам турибди.\nАфсуски, ҳозирги кунда уларнинг фаолияти бугунги ҳаёт ва иқтисодий ислоҳотлар талабларидан анча ортда қолмоқда. Шунинг учун биз бугунги йиғилишимизга барча йирик тижорат банклари раҳбарларини ҳам таклиф этганмиз. Уларнинг бош вазифаси - бундан кейин ўз иш услубларини тубдан ўзгартириб, фуқароларимиз ва тадбиркорларнинг ҳақиқий ишончини қозонишга ва уларга ҳақиқий кўмакдош бўлишга эришишдан иборат.\nМана, 2016 йил якунига етишига ҳам 15 кун вақт қолди. Биз йилни муваффақиятли якунлаш, белгиланган мақсадларга эришиш, янги - 2017 йилда мамлакатимиз барқарор ривожланиши ва жадал ўсиш суръатларини таъминлаш учун мустаҳкам замин яратиш мақсадида барча воситаларни сафарбар этишимиз лозим.\nБиринчи вазифа - 2016 йил 7 декабрдаги тантанали мажлисда белгилаб берилган топшириқларнинг аниқ бажарилишини таъминлаш керак.\nИккинчи вазифа - "Парламент назорати тўғрисида"ги Қонуннинг амалдаги ижросини барча соҳаларда мониторинг қилиш, шунингдек, бу борада хорижий мамлакатларнинг илғор тажрибасини ўрганиш ва жорий этиш зарур.\nУчинчи вазифанинг аҳамияти ва муҳимлигини алоҳида таъкидламоқчиман - қонун талабларини бажармаслик билан боғлиқ ҳар бир ҳолат юзасидан аниқ ҳуқуқий таъсир чораларини кўриш керак.\nЖойлардаги давлат ҳокимияти органлари - барча даражадаги ҳокимликлар, халқ депутатлари кенгашлари фаолиятини такомиллаштиришни давом эттиришимиз зарур. Шунинг учун Олий Мажлис Сенати томонидан ҳар бир вилоятда навбатма-навбат намунавий халқ депутатлари кенгашлари ишини ташкил этиш тажрибаси жорий этилиши мақсадга мувофиқ бўлади. Уларнинг асосий мақсади ва вазифаси - аҳолининг барча тоифалари билан доимий мулоқотда бўлиш, фуқароларнинг қонуний талаб ва эҳтиёжларини нафақат ўрганиш, балки уларни таъминлашдан иборат.\nМавжуд муаммоларни амалда ҳал этиш, шунингдек, аҳоли учун эркин меҳнат қилиш, мазмунли дам олиш ва муносиб турмуш даражасини таъминлаш бўйича ҳар томонлама қулай шароитлар яратиш лозим. Айнан ана шу мезонлардан келиб чиқиб, маҳаллий ҳокимият органларининг мамлакатимиз Конституциясининг 100- ва 101-моддалари талабларини бажариш бўйича фаолияти самарадорлиги тўғрисида хулоса чиқариш мумкин ва зарур. Шунинг учун ҳам 2017 йил юртимизда "Халқ билан мулоқот ва инсон манфаатлари йили" деб эълон қилинганини алоҳида таъкидлаб айтмоқчиман.\nБу - замон талаби. Олдимизга қўйган мақсад-муддаоларга етиш учун бу ишларни ўзимиз қилмасак, бошқа ҳеч ким бизга четдан келиб қилиб бермайди. Шу нуқтаи назардан қараганда, кадрларнинг амалий захирасини шакллантириш, уларни тайёрлаш ва қайта тайёрлашнинг муҳим масалаларини ўз ичига оладиган мақсадли дастурни ишлаб чиқиш вақти келди, деб ўйлайман.\nАсосий вазифа - бу юқори касб маҳорати ва замонавий тафаккурга эга, пухта ўйланган, ҳар томонлама тўғри қарорлар қабул қила оладиган, белгиланган мақсадларга эришадиган раҳбарлар ва мансабдор шахсларнинг янги таркибини шакллантиришдан иборат.


ВАЛЮТА СИЁСАТИНИНГ ЭРКИНЛАШУВИ юртдошларимизнинг янги ислоҳотларга ишончини янада мустаҳкамлади\nРукн 29 September 2017 09:31 305\nПул, молия соҳасига оид билимлардан озроқ хабардор одамга ҳам яхши маълумки, бозор иқтисодиёти шароитида ҳар қандай хорижий валюта эркин айирбошланувчи товар ҳисобланади. Демак, талаб ва таклиф асосида олди-сотди қилинади. Шу билан бирга, валюта савдосини чайқовчилик асосида эмас, балки бозор иқтисодиётининг муайян қонуниятлари асосида ташкил этиш ҳар қандай давлат олдидаги муҳим масалалардан биридир. Мамлакатимизда яқинда амалга оширилган валюта ислоҳотларига қадар ана шу масалада муайян чекловлар бор эди. Бунинг сабаби сифатида эса асосан қуйидагилар кўрсатиларди:\n– хорижда ишлаб чиқарилган маҳсулотларнинг миллий бозорга кўплаб кириб келиши маҳаллий ишлаб чиқарувчиларга салбий таъсир кўрсатиши мумкинлиги;\n– истеъмол товарлари нархларининг кескин ошиши туфайли инфляция кучайиб кетиши ва оқибатда аҳолининг харид қобилияти пасайиб кетиши эҳтимоли мавжудлиги...\nЛекин, очиқ айтиш керакки, юзага келган шарт-шароит хорижий валюталар баҳоси бўйича чайқовчиликка шароит яратган эди. Валюта курсидаги кескин ўзгаришлар аҳоли норозилигига, шунингдек, халқаро ташкилотлар, хорижий инвесторларнинг эътирозларига сабаб бўлаётган эди. Мазкур масала қайта-қайта кўтарилиб, иқтисодиётга салбий таъсир кўрсатаётгани таъкидланса-да, эътибордан четда қолиб келаётганди. Хорижий валютага реал талабнинг ортиб бориши эса ноқонуний валюта савдосини кескин авж олдираётганлиги ҳам аён эди.\nШу боис давлатимиз раҳбарининг 2017 йил 7 февралдаги фармони билан тасдиқланган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида илғор халқаро тажрибада қўлланиладиган инструментлардан фойдаланган ҳолда пул-кредит сиёсатини янада такомиллаштириш, шунингдек, валютани тартибга солишда замонавий бозор механизмларини босқичма-босқич жорий этиш, миллий валютанинг барқарорлигини таъминлаш масаласига ҳам алоҳида эътибор қаратилди. Ҳаракатлар стратегиясида валютани тартибга солиш масаласи аниқ-равшан белгилангач, ўтган давр давомида Президентимиз Шавкат Мирзиёев бошчилигида бу йўналиш бўйича пухта тайёргарлик ишлари олиб борилди. Хусусан, мулкчилик шаклидан қатъи назар, барча экспортёр корхоналарнинг чет эл валютасидаги тушумини Марказий банкка мажбурий сотиш амалиётининг бекор қилиниши ҳамда экспортёрларга экспорт бўйича тушумни тўлалигича эркин тасарруф этиш ҳуқуқининг тақдим этилиши шулар жумласидан.\nМиллий валютанинг жорий операциялар бўйича конвертациясини йўлга қўйиш арафасида бирламчи истеъмол товарлари нархларининг кескин ошиб кетишининг олдини олиш мақсадида давлатимиз раҳбарининг 2017 йил 15 августдаги “Ўзбекистон Республикаси ташқи иқтисодий фаолиятини янада тартибга солиш чора-тадбирлари тўғрисида”ги қарорига асосан 2017 йил 1 сентябрдан қатор бирламчи истеъмол товарлари импорт божхона божлари ва акциз солиғидан озод этилди.\nНиҳоят, 2017 йил 2 сентябрда давлатимиз раҳбарининг “Валюта сиёсатини либераллаштириш бўйича биринчи навбатдаги чора-тадбирлар тўғрисида”ги фармони қабул қилинди ва 2017 йил 5 сентябрдан бошлаб сўмнинг жорий операциялар бўйича конвертацияси йўлга қўйилди. Мазкур фармон ижтимоий-иқтисодий жиҳатдан янада юксалишимизга хизмат қилиши аниқ.\nҚуйида ушбу фикрни асослаб берамиз.\nМамлакатимизда валютани эркин алмаштириш амалиётининг йўлга қўйилиши, аввало, хорижий валютадан чайқовчилик йўли билан даромад кўришга интилувчи гуруҳлар фаолиятига барҳам беради. Бу эса валюта қийматининг асоссиз ўсиши ҳамда истеъмол товарларининг қимматлашишини чегаралайди.\nШунингдек, хорижий инвесторларнинг мамлакатимиздаги корхоналар фаолиятидаги иштирокидан олган фойдаларини ҳеч қандай тўсиқларсиз олиб чиқиб кетишларига имконият яратилди.\nХорижий валютани эркин айирбошлаш амалиёти йўлга қўйилиши билан бир пайтда сўмнинг қадрини оширишга қаратилган чора-тадбирларнинг амалга оширилаётгани ҳам диққатга сазовордир. Чунки валюта ислоҳотидан аввал мамлакатимизда ишлаб чиқарилаётган автомобиллар, авиа ва темирйўл чипталари нархлари, уяли алоқа компанияларига тўловлар ва бошқаларнинг хорижий валютада белгилангани бир томондан валюта бўйича қонунчилик бузилишига, иккинчи томондан сўмнинг қадрсизланишига олиб келарди. Бундан ташқари, мазкур омиллар хорижий валютага нисбатан сунъий эҳтиёжни юзага келтириб, умумий талабни янада оширар ва хорижий валютага боғлиқликни кучайтирарди. Ана шундай нотабиий ҳолатларни бартараф этиш ҳамда сўмнинг қадрини ошириш мақсадида валюта асосида белгиланган нархлар тўлиқ сўмда белгиланди. Ҳатто меҳмонхоналарга тўловларнинг ҳам сўмга ўтказилиши алоҳида эътиборга молик. Вокзаллар, аэропортлар ва меҳмонхоналарда дам олиш кунларисиз 24 соат давомида ишлайдиган валюта айирбошлаш шохобчалари фаолияти йўлга қўйилгани, тижорат банкларидаги валюта айирбошлаш шохобчаларида эса ҳар куни соат 22.00 га қадар иш фаолиятининг ташкил қилингани меҳмонлар ва аҳоли учун қулайлик яратиб, ноқонуний валюта савдосини кескин камайтиришда муҳим аҳамият касб этмоқда.\nВалюта девальвацияси туфайли импорт қилинадиган истеъмол товарлари нархларининг қимматлашуви чет давлатлар амалиётида кўп кузатилган. Бунга импорт товарлар божхона тўловларининг хорижий валютада ҳисобланиши сабаб бўлади. Валюта сиёсатини либераллаштиришда бу жиҳат ҳам эътибордан четда қолмади. Президентимизнинг 2017 йил 4 сентябрда қабул қилинган “Ўзбекистон Республикасида ташқи иқтисодий фаолиятни янада такомиллаштириш чора-тадбирлари тўғрисида”ги қарорига асосан 42 та гуруҳдаги товарлар бўйича “ноль” божхона божи ставкаси ўрнатилди. Яъни, рўйхатга киритилган маҳсулотлар республикага олиб кирилишида божхона божи тўлашдан озод этилди. Шунингдек, эндиликда 8 та гуруҳга киритилган товарлардан акциз солиғи олинмайди.\nМамнуният билан қайд этиш зарурки, бугунги кунда одамлардаги ишончсизлик, ҳадик ўрнини иқтисодий барқарорликка бўлган ишонч эгаллай бошлади. Бу ишончни мустаҳкамлаш керак.\nШу ўринда миллий валютамизнинг қадрини янада ошириш бўйича ҳам баъзи мулоҳазаларимизни билдириш мақсадга мувофиқдир.\nФикримизча, юқори ликвидли (тезда пулга айлантириш мумкин бўлган) активларнинг молия бозорида деярли мавжуд эмаслиги аҳолининг АҚШ долларига боғлиқлигини вужудга келтирган. Зеро, АҚШ долларини ҳар қандай вазиятда, қисқа фурсат ичида сўмга айлантириш имконияти мавжуд, лекин бошқа бирор бир шунга ўхшаш активни тилга ололмаймиз. Ривожланган давлатларда эса тижорат банклари, суғурта компаниялари, айниқса, қимматли қоғозлар бозори валюта бозорига рақобатчи ҳисобланади. Шундан келиб чиққан ҳолда банк омонатлари бўйича жозибадор таклифларни кўпайтиришимиз, қимматли қоғозларнинг иккиламчи бозорини ривожлантиришимиз, қимматли қоғозларни очиқ жойлаштиришга жиддий эътибор қаратишимиз тақозо этилаётир.


Ўзбекистон Миллий олимпия қўмитаси XVIII Осиё ўйинларида қатнашадиган футболчилар таркибини эълон қилди - Фарғона.Ру ахборот агентлиги\nЎзбекистон Миллий олимпия қўмитаси XVIII Осиё ўйинларида қатнашадиган футболчилар таркибини эълон қилди\n26.07.2018 16:46 msk\nЎзбекистон футболчилари терма жамоаси. Sports.uz сайти фотоси\nФутбол бўйича Ўзбекистон ёшлар терма жамоаси бош тренери Равшан Ҳайдаров Осиё ўйинлари-2018 да иштирок этадиган футболчиларни саралади. Миллий команда таркиби Ўзбекистон Миллий олимпия қўмитасининг сайтида эълон қилинган.\nРавшан Ҳайдаров терма жамоага 23 нафар футболчини таклиф қилди. Уларнинг аксарияти Ўзбекистон терма жамоаси ғолиб келган Хитойда ўтказилган 2018 йил Осиё чемпионатида иштирок этганлар. Мудофаа ва ҳужум линиясига ўзгартиришлар киритилмаган. Ҳайдаров ярим ҳимоядаги бешта ўйинчини алмаштирди. Шунингдек, Осиё ўйинларига учта ўрнига, иккита дарвазабон боради. Бундан ташқари бош тренер 23 ёшдан юқори бўлган учта ўйинчини таклиф қилиш имкониятидан фойдаланди. Тренер ярим ҳимоячи Икром Алибоев (1994 йилда туғилган) ва Жамолиддин Машарипов (1993 йили туғилган)ни жамоага таклиф қилди. Таркибда Махачқалъанинг “Анжи” жамоасидаги ярим ҳимоячилар етакчиси Достон Ҳамдамов йўқ. Бу ҳолат июль ойи охирида Россия чемпионати бошланиши билан изоҳланиши мумкин.\nДарвозабонлар:Ботирали Эргашев Раҳимжон Давронов\nҲимоячилар: Рустамжон Ашурматов, Ҳожиакбар Алижонов, Достонбек Турсунов, Акрамжон Комилов, Аббосжон Отахонов, Исломжон Қобилов\nЯрим ҳимоячилар: Хуршид Ғиёсов, Азизжон Ғаниев, Жасурбек Яхшибоев, Жавоҳир Сидиқов, Икромжон Алибоев, Азизбек Турғунбоев, Жалолиддин Машарипов, Дониёржон Нарзуллаев, Одилжон Ҳамробеков\nҲужумчилар: Бобир Абдиҳолиқов, Забиҳилло Ўринбоев, Андрей Сидоров\nШуни айтиш лозим, кўпчилик ўйинчилар Ўзбекистон бош терма жамоаси учун ўйнайдилар. Мазкур таркибдан 16 нафар футболчи шу йилнинг июнь ойида Уругвайга қарши ўтказилган ўртоқлик учрашувида миллий терма жамоа таркибида ўйин сурган.\nОсиё ўйинлари - 2018 гуруҳ ўйинларида ўзбекистонликлар Таиланд, Бангладеш ва Қатар терма жамоалари билан беллашадилар. Плей-оффга чиқиш учун Ўзбекистон терма жамоаси гуруҳдаги иккита биринчи ўриннинг бирини эгаллаши лозим. Турнир 14 августдан 1 сентябрга қадар Жакарта ва Палембанге шаҳрида ўтказилади.\nЭслатиб ўтамиз, Ўзбекистон футбол терма жамоаси 1994 йили Осиё ўйинлари чемпиони бўлган.\nОсиё ўйинлари ҳар тўрт йилда бир марта уюштирилади ва у 1951 йилдан бери Осиё минтақасининг барча мамлакатлари спортчилари иштирокида ўтказилиб келади. Ўйинлар Осиё Олимпия кенгаши раҳнамолиги ва Халқаро Олимпия қўмитаси назорати остида ўтказилади.


Наманганда тўрт нафар ўғил эгизак дунёга...\n02.07.2020 21:17 0 2334\nНаманган вилояти Поп туманида яшовчи Ҳозировлар хонадонида бир йўла 4 нафарли эгизак дунёга келди. Уларнинг отаси Баҳодир Ҳозиров 31 ёшда бўлса, онаси Мадина Икрамова 30 ёшда бўлиб, тўйлари 2016 йил 26 октябрда бўлган. Табиийки, ота-онанинг бу воқеадан қувончи чексиз. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nАёлга оналик бахтини ҳадя этиш ҳам машаққатли, ҳам шарафли. Бу йўлда Наманган вилоят перинатал марказида барча шароит шароитлар яратилган бўлиб, ходимлар фидойилик билан меҳнат қилишмоқда.\n– Онага туғруқ жараёнига қадар замонавий перинатал технологиялар бўйича барча замонавий ёрдам кўрсатилди, – дейди вилоят перинатал марази директори Ирода Муҳитдинова. – Болаларни соғ-саломат она қўлига топшириш мақсадида тажрибалар шифокорларимиз билан туғруқ режасини тузиб олдик. Туғруқ жараёни учун барча зарур ҳозирлик кўрилди. Ҳар бир болага тўлиқ тиббий ёрдам ўрсатиш учун алоҳида мутахассислар ва аппаратлар тайёрланди. Натижада мураккаб амалиёт самарали якунига етказилди.\nМаълум бўлишича, 1-бола 902 грамм, 2-бола 1360 грамм, 3-бола 1701 грамм, 4-бола эса 1400 граммни ташкил этган.\nАйни пайтда онанинг ҳам, чақалоқларнинг ҳам аҳволи яхши бўлиб, марказ шифокорлари назоратида малакали тиббий хизмат кўрсатилмоқда.\nЖамият 03/08, 14:50\nҲодиса 03/08, 11:28\nНаманган: ўғри қўшни аёл бўлиб чиқди\nКоронавирус 24/07, 23:53\n«COVID-19» инфекциясини ўта оғир ўтказган яна икки бемор вафот этди


Биринчи “киллер”лар гуруҳи – Ҳашшошийлар ёки Ассасинлар аслида ким бўлган? | Qalampir.uz\nБиринчи “киллер”лар гуруҳи – Ҳашшошийлар ёки Ассасинлар аслида ким бўлган?\nБу қизиқ\t16 Декабрь 2021 17:54 42106\nАссасинлар деганда кўпчиликнинг хаёлига биринчи навбатда мобил телефон ўйини келади. Аммо улар тўқима афсона эмас. Ассасинлар реал ҳаётда мавжуд бўлган. ХII-ХIII асрларда ҳозирги Ироқ ва Эрон ҳудудларида махфий қотиллар гуруҳи пайдо бўлди. Уларни мусулмон ўлкаларда Ҳашшошийлар, Европада эса Ассасинлар деб аташган. Ҳатто, Европа қироллари, баронларини бош эгдирган Рим Папаси уларнинг номини эшитганда оёқ қўли қалтираб турган экан. Ҳашшошийлар жуда махфий ва тезкор қотиллар бўлган. Бугунги мақоламизда, дунёдаги энг биринчи ёлланма қотиллар гуруҳи Ҳашшошийлар ёки Ассасинлар ҳақида сўз юритамиз.\nҲасан ибн ас-Саббох\nЁзма манбаларда, Ҳашшоший атамаси XII аср бошида мусулмон тарихчиларининг асарларида учрайди. Уларнинг асосчиси Ҳасан ибн ас-Саббох ҳисобланади. У қачон туғилгани ҳақида аниқ маълумот йўқ. Лекин тарихчилар уни Эроннинг Қум шаҳрида таваллуд топганини ёзишади. Айрим тарихчилар Э.Браун, А.Иванов, В.Строева ҳамда Жувайнининг ёзишича, Ҳасан ибн ас-Саббох Эроннинг Рай шаҳрида дунёга келган.\nБолалигида ас-Саббох исмоилий (VIII аср ўрталарида араб халифалигида шиалик йўналишида шаклланиб, X — XI асрларда Яқин ва Ўрта Шарқда кенг тарқалган диний оқим тарафдорлари) уламоларидан сабоқ олган. Кейинчалик у Фотимийлар пойтахти Қоҳира шаҳрига келади. Бу ерда Ҳасан ибн ас-Саббох воизлик ва фиқҳдан билим олди. Айрим манбаларда, у Салжуқийлар саройида бир муддат мулозим бўлиб ишлагани ва ўша вақтда Бош вазир бўлган Низом ул-Мулк томонидан саройдан қувилгани ҳақида маълумотлар учрайди. Аммо бу маълумот нотўғри бўлиши мумкин. Сабаби Ҳасан ибн ас-Саббох исмоилий мазҳабига эътиқод қилган ва сунний уламоларни ёқтирмаган.\n1090 йилда Ҳасан ибн ас-Саббох ўз атрофидаги бир нечта шогирдлари билан Ғарбий Эрон ҳудудида жойлашган Аламут қалъасини жангсиз эгаллайди. Унинг мақсади Салжуқийлар давлатини йўқ қилиш эди. Чунки ас-Саббох исмоилий, Салжуқийлар эса сунний мазҳабига эътиқод қилган. У Салжуқийлар давлатини ҳарбий куч билан енга олмасди. Боиси унда катта қўшин ҳам моддий бойлик ҳам бўлмаган. Шунда у ҳеч нарсадан, ҳатто, ўлимдан ҳам қўрқмайдиган, кучли ва яшиндай тезкор қотилларни етиштиришни ўйлаб топади.\nҲасан ибн ас-Саббох Аламут қалъасига келган ўз шогирдларига исмоилий йўналишини ва нега Салжуқийларга қарши курашаётгани сабабларини ўргатади. У моҳир нотиқ бўлгани учун кўплаб ёшларни ўз тарафига оғдиради. Тарихий манбаларда, ас-Саббох сеҳр билан шуғуллангани ҳақида маълумотлар учрайди. Лекин айрим тарихчиларнинг таъкидлашича, Ҳасан дунёвий илмларни пухта эгаллаган. Шу билимлар орқали, у ёнувчан моддаларни кашф этган.\nҲасан ибн ас-Саббох ўз мурид (издош, сўфийлик йўналишларидан бири)ларига назарий билимларни бергач, уларни жисмонан чиниқтиради. Айрим тарихий манбаларда ёзилишича, ас-Саббох Аламут қалъасида “Жаннат” деб номланган бир хона қурдирган ва ўз шогирдларига Ҳашҳаш (Кўкнорининг бир тури) чектириб, уларни ухлатиб қўйган. Муридлар Жаннат хонасида кўзларини очишган ҳамда ўзларини худди Жаннатга тушиб қолгандек ҳис этишган. Ас-Саббох ўз муридларига у буюрган ишни сўзсиз бажаришса, уларга Жаннатни ваъда қилади.\nНизом ул-Мулкнинг ўлдирилиши\nҲашшошийлар ўзларининг ягона имкониятидан фойдаланиш учун қурбонни керак бўлса, 10-20 йил давомида кузатган. Улар ҳеч қачон шошқалоқлик билан иш қилмаган. Ассасинлар душманнинг ичига кириб, ишончли шахсга айлана олган. Ҳашшошийлар ўз ўлжасини фақат ханжар орқали ўлдирган. Уларнинг илк қурбони Салжуқийлар Бош вазири Низом ул-Мулк (1018-1092) ҳисобланади.\nАссасинларнинг бир гуруҳи Ҳасан ибн ас-Саббохдан дуо олиб, Салжуқийлар пойтахти томон ҳаракатланди. Айрим тарихий маълумотларга кўра, 1092 йил 10 декабрь куни Ҳашшоший вакили Тоҳир Арроний яширин йўл билан вазир саройига кириб, қишки боғда вазир Низом ул-Мулкни заҳарланган пичоқ билан ўлдиради.\nБошқа тарихий манбаларда ёзилишича, кунларнинг бирида Низом ул-Мулк ўз ҳарамига кета туриб, йўлида учраган қаландар (дунё ташвишларидан воз кечган, дайдиб юрувчи дарвеш)га салом бериш учун тўхтайди. Бу махфий қотиллар вакили бўлиб, тўхтаган Бош вазирни пичоқлаб ўлдиради.\nСалжуқийлар давлати Бош вазирининг ўлими бутун Ислом оламида кучли резонансга сабаб бўлди. Ҳашшошийлар Салжуқий саройига шундай ўрнашиб олдики, саройдаги барча бир-биридан шубҳалана бошлади.\nБаъзи тарихчиларнинг таъкидлашича, Салжуқий султони Аҳмад Санжар Бош вазирнинг ўлдирилишидан сўнг, Ҳашшошийлар жойлашган Аламут қалъаси устига қўшин тортади. Шунда Ҳасан ас-Саббох султон Санжарнинг ҳузурига ўз шогирдларидан бирини элчи қилиб юборади. Султоннинг чодирига кирган элчи, Ҳасан ас-Саббохнинг юборган хабарини ёлғиз султон Санжарга айтишини билдиради. Шунда чодирда фақат султон Санжар, унинг икки ишонган қўриқчиси ва элчи қолади. Элчи султондан бу икки қўриқчи нега чиқиб кетмаганини сўрайди. Шунда Аҳмад Санжар бу икки аскарга ўз жонини омонат топшира оладиган даражада ишонишини айтади. Элчи султонга юзланиб, “унда бу икки аскарга айт, мени ўлдирсин” дейди. Султон қўриқчиларга элчини ўлдиришни буюради. Лекин қўриқчилар жойларидан силжишмайди. Шунда элчи икки аскарга султоннинг бўғзидан олишни буюради. Бир қўриқчи султоннинг қўлидан маҳкам тутади, иккинчиси эса султон Санжарнинг бўғзига Ҳашшошийларнинг ханжарини тирайди. Элчи Санжарга яқинлашиб, шундай дейди:\n“Ҳасан ас-Саббох сенга шуни айтиб юборди: Энг ишонган одамларинг орасида ҳам бизнинг одамлар бор. Ўлишни истамасанг, ортингга қайтиб кет”.\nШундан сўнг султон Санжар юришни бекор қилади. Ҳашошийларнинг уюштирган суиқасдлари туфайли Салжуқийлар давлати таназзулга учради.\nАссасинлар ўз душманларида қўрқув уйғотиш учун жиноят жойидан қочишмаган. Бу уларнинг ўлимдан қўрқмаслигини кўрсатган. Ҳашшошийлар ўлгач, тўғри жаннатга тушишларига ишонишган.\nҲасан ибн ас-Саббох Аламут қалъасида 75 ёшида вафот этди. Лекин бу билан Ҳашшошийлар йўқ бўлиб кетмади. Ибн Саббохнинг вафотидан сўнг, Рашидиддин Синон Ассасинларга етакчи бўлди. Шундан кейин улар янада кучга тўлди.\nСалжуқийлар давлати қулагач, Ассасинлар учун янги бир душман пайдо бўлди. Бу одам Салоҳиддин ал-Айюбий эди. Салоҳиддин Мисрни фатҳ этгач, исмоилий йўналишини тақиқлаб, унга эътиқод қилувчиларни қатл қилдирди. Унинг бу ишларидан ғазабланган Синон Салоҳиддинга бир неча бор мактуб ёзиб, ундан бу ишларни тўхташини сўради. Бироқ Миср ҳукмдори Синоннинг бу гапларини рад этиб, ҳозирги Сурия ҳудудидаги Ҳашшошийларнинг қалъасига ҳужум қилди. Салоҳиддин ал-Айюбийнинг қилган ишлари учун жавоб бериш вақт келганини тушунган Рашидиддин Синон бир режа тузади. Айрим тарихчиларнинг таъкидлашича, Салоҳиддин ал-Айюбий бир куни тонгда уйғонса, ёнидаги хонтахтага санчиб қўйилган бир ханжарни кўради. Ханжарнинг остида бир парча қоғоз бўлиб, унда шундай ёзилган эди:\n“Бу ханжарни юрагингга санчишимиз ҳам мумкин эди. Лекин сенинг ўлишингни истамаймиз. Шуни билки, ажал бизнинг қўлимизда”.\nҲашшошийлар Салоҳиддин ал-Айюбийни бекорга тирик қолдирмаган. Чунки ўша вақтда Салоҳиддин Ислом динининг ҳимоячиси деб эълон қилинганди. Ассасинлар Миср ҳукмдори билан келишиб, ягона душман насронийларга қарши кураш олиб боришди.\nҲашшошийлар учун энг катта муаммо Шарқдаги насроний қироллари эди. Қирол Конрад Ассасинлар жойлашган кўплаб қалъаларни забт этди. Синоннинг буйруғи билан икки Ҳашшоший роҳиб кўринишига кириб, кечаси қиролни ўлдириб кетишади. Айрим тарихчиларнинг таъкидлашича, Шарқдаги насроний ҳукмдорлар ўз жонлари учун Ассасинларга товон пули тўлаб турган.\nМаълумотларга кўра, Ҳашшошийлар олтита вазир, учта халифа, ўнлаб шаҳар ҳукмдорлари ва руҳонийларни ҳамда қирол Раймунд II, Монферратлик Конрад каби бир қанча Европа ҳукмдорларини йўқ қилишган.\n1250 йилда Чингизхоннинг набираси Ҳулогу катта қўшини билан Ғарбий Форс ҳудудларига бостириб кирди. Ҳулогу заифлашиб қолган Аламут қалъасини вайрон қилди. Кейинчалик, 1273 йилда Миср султони Бейбарс I Суриянинг тоғли ҳудудларида Ҳашшошийларнинг сўнгги бошпанасини вайрон қилди. Тарихий манбаларда ёзилишича, Ассасинлар 1250 йилда Аламут қалъаси қулагандан сўнг, ўз фаолиятини тўхтатган.\n18 Январь 15:46 92341\n19 Январь 14:56 85169\n18 Январь 22:59 71557\n18 Январь 17:47 53481\n20 Январь 16:02 42049


Болани ўқишга қандай қизиқтириш мумкин ? » Daxshat.Info - Biz bilan yanada ZAVQLI ! I Tas-ix\nБолани ўқишга қандай қизиқтириш мумкин ?\nИчки мотивация ҳақида камдан-кам бош қотирамиз. Бизнинг самимий хоҳиш-истакларимиз, ҳолатимизни тушунтириш учун биргина сўз етарли - "истайман". Болалар ўзларига ёқадиган гуруҳнинг қўшиғини бажонидил тинглашади, ўз қўллари билан бирор нарса ясашади ёки саргузашт романлар ўқишади, чунки уларга шундай қилиш ёқади. Ташқи мотивация ҳар хил бўлади - чўнтак пулларидан тортиб, то мактабдаги баҳоларгача. Буни бир гап билан изоҳлаш мумкин: "Мана бундай қилсанг, буни қўлга киритасан".\nБиз "Мана бундай қилсанг, буни қўлга киритасан", деган пайтимизда бола дастлаб ваъдани иштиёқ билан қабул қилади. Шу билан бирга, унда ўзини ўзи ҳимоялаш инстинкти ҳам ишга тушади. Бола муаммони ҳал қилишнинг ижодий усулини эмас, энг ишончли ва қисқа йўлини излай бошлайди. У ўзига ўзи савол беради: "Таваккал қилиб, назорат ишини ўзим ёзишимга не ҳожат? Яхшиси, аълочилардан кўчириб оламан, шуниси ишончлироқ". Қарабсизки, мақсадлар ўзгариши рўй беради: билим олиш учун ўқиш эмас, мукофот олиш учун ўқиш. Ташқи мотивация зўр ишлаши мумкин, фақат ичкиси билан бирга. У ўз-ўзидан олдинга ҳаракатланмайди, шунчаки "ишни уддалаш", тезроқ хоҳлаган нарсасига эришишга мажбур қилади.


Кардиолог чекишни ташлашнинг оқибатлари ҳақида гапирди - xabar.uz\nКардиолог чекишни ташлашнинг оқибатлари ҳақида гапирди\nКардиолог, тиббиёт фанлари номзоди Анна Кореневич ўзининг Youtube каналида чекишни ташлашнинг оқибатлари ҳақида гапирди.\nМутахассиснинг сўзларига кўра, одам чекишни тўхтатгандан сўнг унинг қон босими ва юрак уриш тезлиги ўзгара бошлайди, аммо соғлиқ учун зарарли жараёнлар содир бўлмайди.\nШифокор, шунингдек, чекиш ташланганидан кейин танага фойдаларни санаб ўтди. Улар орасида – қон томирларида ўсма ўсишининг секинлашиши, юрак хуружи ва қон томир касалликлари ривожланиш хавфининг пасайиши қайд этилган.\nБир йилда 7,7 миллион ўлим: энг кўп «чекувчи» мамлакатлар ўнталиги айтилди\nОнколог: колбаса истеъмол қилиш ва чекишнинг зарари бир хил\nТуркия кўчада чекишни тақиқлаб қўйди


O‘zLiDeP сайёр қабулида Мажит Холмуродовнинг уй-жойи кадастр қилинди | O'zLiDeP\nO‘zLiDeP сайёр қабулида Мажит Холмуродовнинг уй-жойи кадастр қилинди\nO‘zLiDeP Музработ туман Кенгаши Халқ депутатлари туман Кенгашидаги партия депутатлик гуруҳи билан ҳамкорликда “Маданият” маҳалла фуқаролар йиғинида сайёр қабул ташкил этди. Қабулда аҳолини қийнаётган тоза ичимлик суви, маиший газ баллонлари билан таминлаш, электр энергияси, кадастр хизмати, кредит олиш, ҳудудларни ижтимоий-иқтисодий ривожлантириш бўйича 20 дан ортиқ мурожаатлар ўртага ташланди.\n– Туман ҳокимлиги томонидан берилган 15 сотих ерда уй-жой қуриб оилам билан яшаб келаяпман, – дейди Мажид Холмуродов. – Ушбу уй-жойимни кадастр қилиш мақсадида туман Ер тузиш ва кадастр бўлимига мурожаат қилгандим. Орадан олти ой ўтса ҳамки, муаммойим ечим топмади. Бугунги сайёр қабулда муаммойим ижобий ҳал этилганидан хурсандман.\nУчрашув давомида кўплаб мурожаатлар партиявий воситалар орқали ҳал этилган бўлса, қолган мурожаатлар ечими юзасидан тегишли ташкилотларга депутатлик сўровларини юборишга келишиб олинди.


КЕЛАЖАК АВЛОДЛАРИМИЗНИ МАЪНАВИЯТЛИ ҚИЛИБ ТАРБИЯЛАЙЛИК — Zamaxshariy.uz\nКЕЛАЖАК АВЛОДЛАРИМИЗНИ МАЪНАВИЯТЛИ ҚИЛИБ ТАРБИЯЛАЙЛИК\n31 мая, 2018 admin Без рубрики\nСоғлом деганда биз фақатгина жисман бақувват фарзандларимизни эмас, балки маънавий бой авлодни ҳам кўзда тутганмиз. Чунки, ҳар тарафлама соғлом авлодга эга бўлган халқни ҳеч қачон енгиб бўлмайди”. Ёшлик ажоиб давр, у ҳар бир инсонга бир марта бериладиган тенги йўқ неъматлардан бири бўлиб, унинг қадрига етмоқ керак. Бу неъматдан унумли фойдаланиб, ўзининг илмий ва маънавий салоҳиятини ошириб борган инсон ўз зиммасидаги энг олий вазифани уддалаган ҳисобланади.\nҲозирги кунда Ўзбекистон аҳолисининг 64-фоизидан ортиғини ёшлар ташкил қилади. Мамлакатимизда мустақилликнинг дастлабки йиллариданоқ ёшларнинг ҳар томонлама камол топишига қаратилган ислоҳотлар амалга оширилмоқда. Ўзбекистон Республикасининг 1991 йил 20 ноябрда қабул қилинган “Ёшларга оид давлат сиёсатининг асослари тўғрисида”ги Қонуни қабул қилинишининг ўзиёқ, мамлакатимизда ёшлар масаласига алоҳида эътибор берилганлигидан далолат беради.“Одобли, билимдон ва ақлли, меҳнатсевар, иймон эътиқодли фарзанд нафақат ота-онанинг, балки бутун жамиятнинг энг катта бойлигидир”. Дарҳақиқат, ҳар бир фарзанднинг шахсияти оилада шаклланади. Демак, оила баркамол авлод пойдевори ҳисобланади. Шундай экан оилада фарзандларни аҳлоқий- ҳуқуқий жиҳатдан тарбиялаш, айниқса, адолат, бурч, ватанпарварликни шакллантириш, она ватанни севиш ҳиссини уйғотиш ўта муҳим ҳисобланади. Жамиятимиз равнақи учун зарур бўлган илмларни олиш ҳар бир ёш йигит-қизнинг зиммасидаги бурчларидан бири бўлиб, унда ниятнинг холислиги энг муҳим нарсадир. Албатта, ёшларимизни дунёвий билимлар билан бир қаторда маълум даражада диний илмга ҳам эга бўлиши уларнинг маънавий онгини шакллантириб, разил сифатлардан узоқлаштиради. Жумладан, ҳар томонлама етук билимли ёшларгина ўзларининг соф имон-эътиқоди билан ўз билимини самарасини тўғри, фойдали нарсаларга йўналтириб, ўзига ва атрофидагиларга, шу жумладан жамиятга фойда келтиради. Ахлоқий бўшлиқнинг олдини олиб, жамиятнинг порлоқ келажаги учун замин таёрлайди. Миллий ва диний қадриятларимизнинг ёшларимиз тарбиясидаги ўрни беқиёсдир. Улардаги ватанпарварлик, инсонийлик, меҳр оқибат каби тушунчалар фарзандларимизни иймонли инсофли, юртимизга астойдил хизмат қилувчи юксак маънавиятли шахслар қилиб тарбиялайди. Ислом — миллий маънавиятимизнинг ажралмас бўлагидир. Аммо, бу ҳолатдан фойдаланган ҳолда Ислом дини номидан ёшларимиз онгини ислом дини номи остида турли хил экстремистик ва террористик ғояларни сингдиришга урунишлар ҳозирги вақтда авж олиб кетди. Бунёдкор ва бузғунчи ғоялар ўртасидаги бундай ғоявий палигон кенг миқёсда дунё бўйлаб тарқалганлиги ҳар бир оқил инсонни хавотирга солмоқда. Бугунги кунда диний экстремизм ва терроризмдан ёшларимизни асраш ҳар бир зиёли кишининг муҳим вазифаларидан бири ҳисобланди.\nМазкур оятда Аллоҳ таоло бандаларини ўзи, Расули ҳамда ўз ораларидан чиққан мусулмон бошлиқларга итоат этишни буюриб, бирор муаммоли масалага дуч келинганда унинг ечимини “Аллоҳ ва пайғамбарига” ҳавола этишни, демакки, Қуръон ва ҳадисга мурожаат қилишни буюрмоқда. Бундай мушкул ҳолатларда масаланинг ечимини топиш учун энг аввало Қуръонга мурожаат қилишимиз лозим экан. Дарҳақиқат, Қуръонда бундай масалаларнинг чиройли ечими бор. Ихтилоф вақтидаги масаланинг энг тўғри ечими, қандай йўл билан бўлса ҳам, фирқаларга ажралишнинг олдини олишдир.\nҚуръони каримда буюрилганидек, мусулмон киши учун кўр-кўрона тақлид ярашмайди. У ҳар қандай масалада Аллоҳнинг Каломи ва пайғамбарининг ҳадисларига эргашиши, агар лозим ақидавий ва шаръий масалаларни билишга ўзининг илми етарли бўлмаса, ишончли, тақводор, олим кишилардан сўраб билиши ҳамда уни амалга татбиқ этишда фитна келтириб чиқаришдан эҳтиёт бўлиши керак.\nИбн Аббосдан ривоят қилинади: “Расулуллоҳ (с.а.в.): “Менинг умматимдан бир тоифа инсонлар пайдо бўлиб, динда жуда тез илмни эгаллайдилар ва Қуръон ўқийдилар. Улар: Бошлиқларимизга бориб: “уларнинг молу давлатларини босиб оламиз ва ўзларини динимиздан четлатамиз (кофир деб эълон қиламиз)”,–дейдилар.\nЮқорида таъкидлаб ўтганимиздек, Ислом динининг асл моҳияти жамиятга ва бутун борлиққа эзгулик ҳисобланади. У табиат, жамият, инсон ва унинг онги, яшашдан мақсади ҳамда тақдири инсониятни бевосита қуршаб олган атроф-муҳитдан ташқарида бўлган, уни яратган, айни замонда инсонларга тўғри, ҳидоят йўлини кўрсатадиган ва ўргатадиган илоҳий қудратга ишонишни ифода этадиган таълимотдир. Абу Ҳурайра (р.а.)дан ривоят қилинади: “Расулуллоҳ (с.а.в.) дедилар: “Мусулмон – мусулмонлар унинг қўли ва тилидан саломат бўлган кишидир. Мўмин – инсонлар ўз қонлари ва молларида ундан эмин бўлган кишидир.”\nБу борада муҳтарам Президентимиз огоҳликка чақириб: “Ўз уйингни ўзинг асра” деган шиорлари остида ҳар бир ота-она ўз фарзандини, ўқитувчи ўз талабасини бепарволик қилмасдан бундай оқимлар таъсиридан ҳимоя қилишга интилиши ҳамда бу йўлда ўз устида ишламоғи, изланмоғи даркор. Ёшларимиз таълим-тарбиясини миллий ва диний қадриятлар асосида шакллантириб, Ватанга муҳаббат, ота-она, элу юртга муҳаббат билан ҳамоҳанг қилиб, миллий ва диний қадриятларни, она заминни ва ҳатто унда ўсган ҳар бир дарахтни, кўчатни асраб-авайламоққа ҳамда келажак авлод учун озод-обод Ватанни асраб етказиш ўсиб келаётган ҳар бир ўсмир йигит-қизнинг вазифаси эканлигини ўргатиб боришимиз зарур.\nЁшларимиз онги ва руҳиятига салбий ва кескин таъсир қилувчи ҳар қандай воситаларга қарши уларда аввало иммунететни ҳосил қилишимиз энг долзарб ишлардан бири ҳисобланади. Шубҳа йўқки, миллий ва диний қадриятларимизнинг тарбиявий жиҳати жуда кенг ва серқирра жараён бўлиб, ёшларимиз тарбиясидаги ўрни беқиёсдир. Улардаги ватанпарварлик, инсонийлик, меҳр оқибат каби тушунчалар фарзандларимизни иймонли инсофли, юртимизга астойдил хизмат қилувчи юксак маънавиятли шахслар қилиб тарбиялайди.\nХонқа туман “Халифаи Худайқули эшон бобо” масжид ходими\nPrevious Post:Тўй-ҳашамларни ихчамлаштирайлик\nNext Post:ЁШЛАР ОНГИНИ ЗАХАРЛОВЧИ ОМИЛЛАР


“Рўза тутинг – саломат бўласиз!” — KUKALDOSH.UZ\n22.05.2018 / - Мақолалар\nРўзанинг фойдалари шу қадар кўпки, гапни қай биридан бошлашди билмайди одам. Рўза – охиратнинг бебаҳо сармояси, шу баробарида унинг бу дунёда ҳам инсонга келтирадиган манфаатлари кўп. Қисқаси, рўза – икки дунё саодатининг калити!\nКелинг, шу ўринда рўзанинг нақд фойдаси ҳақида икки оғиз суҳбатлашайлик. Бир ой тугал рўза тутган одам тани ва руҳидаги ижобий ўзгаришларни теран ҳис этади. Бу рўзанинг нақд фойдаси бўлмай, нима?!\nТиббиёт оламлари аллақочон илмий исбот қилишганки, рўза ички ва ташқи аъзоларни муҳофаза қилади, зарарли моддаларни чақирувчи чўкиндилардан ҳимоялайди ҳамда организмнинг саломатлигига монелик қилувчи микроб ва бактериялардан халос этади.\nШифокорлар рўзанинг саломатликни мустаҳкамлаш бобидаги фойдаларини кўп гапиришган: “Рўза ошқозон ва ичакларни ортиқча чириндилардан тозалайди, у туфайли ҳазм қилиш тизими маълум муддат ором олади. Баъзи хасталикларнинг давоси фақат парҳез бўлади. Рўза эса парҳезнинг бир тури, ҳатто ундан устун. Ичак ва йўғон ичакларида сурункали яллиғланиши бор беморлар ҳамда жигари хасталар ифтор вақти кўп таом тановул қилишмаса, рўзанинг фойдасини сезишади. Баъзида қичима касали борлар рўза шарофатидан тузалиб кетадилар. Чунки рўзада таомланиш бир тартибга тушганидан қичишиш сабаблари йўқолади”.\nРўзанинг асаб тизимига фойдаси ката экан. Доктор Муҳаммад Абу Шавқ “Рўза ва асаб тизими” номли рисоласида шундай ёзади: “Рўза нафс ва руҳни поклайди, қийинчиликларга чидаш ҳамда камбағал ва муҳтожларга меҳр кўрсатишни ўргатади, шаҳватларга берилишдан қайтаради, нафсни муомалада ростгўйлик, омонатдорлик, ғазаб қилмаслик, ўч олмаслик каби хулқларга эриштиради.\nБуларнинг барчаси инсонга тинчлик, муҳаббат ва поклик руҳини беради. Ўз навбатида, бу асаб тизимига таъсир кўрсатади. Организм асаб тизимига қараб сокин бўлади ёки қўзғалади. Асаб тизими тинч эмас экан, қолган аъзолар ҳам бир маромда фаолият кўрсатмайди. Бу ҳикматни қаранг, рўзадорни инсон суратидаги фаришта қилиб қўяди. Бу билан унинг ўзи саодатмандликка эришади ва ўзгаларни ҳам бахтли қилади”.\nГапида давом этиб, у яна бундай дейди: “Эй асабий таранглик ва чарчоқлик, уйқусизлик, тушкунлик ҳамда шу каби касалликлардан қутулиш мақсадида шифокорларга қатнаб юрувчилар, агар рўза ва унинг сизларга берган яхшиликларини маҳкам тутганингизда, узлуксиз даволанишга эҳтиёж сезмасдингиз”.\nИнсон танасидаги ортиқча вазн сабабидан ҳам касаллик сеза бошлайди. Рўза танадаги ёғларни йўқотади ва бу билан инсон қисқа вақт ичида ортиқча вазндан қутулади.\nРўза қон босими кўтарилганда, ўткир буйрак шамоллашида, пешоб йўлида тўпланган тошларни эритишда, жигар касалликларида, ўт қопининг шамоллаши ва тошларини туширишда, семизлик ва сиқилишга олиб келувчи сурункали юрак касаллигида, оқсил ва крахмал моддаларининг кўпчиш ҳолатига сабаб бўлувчи ошқозон безовталигида фойда беради. У яна ғайрат бағишлайди ва кексалик томон бўлган қадамни секинлаштиради.\nРўзанинг саломатликка етакловчи фойдалари, ҳатто мусулмон бўлмаган оврупалик, америкаликлар ва бошқалар томонидан ҳам исботланмоқда. Улар бу борада китоблар ёздилар. Рўза билан даволанишни хоҳловчилар учун шу йўл воситасида муолажа ўтказувчи сиҳатгоҳлар очдилар ва бедаво касалликларни рўза билан даволашда катта натижаларга эришдилар. Франциялик айрим шифокорларнинг айтишларича, йилига бир ой рўза тутиш бир йил давомида организмда тўпланган бефойда чўкиндиларни кетказади.\nРўзанинг саломатликка фойдалари ҳақида китоб ёзганлардан энг машҳури америкалик олим Мак Фаддендир. У мамлакатда донғи кетган шифохона очиб, унга ўз номини берган. Бедаво хасталикларни йўқотишда рўза воситасида катта натижаларга эришгач, “Рўза” номли китоб таълиф қилди. У ва бошқалар: “Рўза организм учун фойдали бўлиб, уни озиқ-овқат ва дорилардан қолган заҳар қуйқумаридан тозалайди”, дейишган.\nДоктор Мак бундай дейди: “Мен рўза воситасида кўп касалларни даволадим. Рўзанинг уларга таъсири касалликларига қараб бўлади. Унинг фойдасини кўпроқ ҳис қилган беморлар, асосан, ошқозонларидан шикоят қилганлардир. Уларнинг рўза воситасида шифо топишлари тез ва ҳайратда қоларлидир. Қонга боғлиқ касалликлар ва ревматизм каби томирга оид хасталикларни даволашда ҳам рўза катта фойда беради”. Шифокор рўза билан даволаган беморларнинг номлари, касалликлари ва касаллик тарихларини ҳам айтиб ўтган.\nУнинг таъкидлашича, ҳар бир инсон, шунингдек, касаллар ҳам рўза тутишга эҳтиёж сезади. Чунки таом ва дорилар организмда тўпланаркан, инсонни оғирлаштириб, ғайратини сусайтиради. Шунда у бемор каби бўлиб қолади. Агар рўза тутса, заҳарлар танасидан чиқиб кетиб, вазни енгиллашиб, бутунлай покланади, ғайрат-шижоатга тўлади.\nБу шахс рўзадорнинг рўзадан оладиган фойдалари тўғрисида кўп гапирган ва қувватини янгилаш учун ўзи ҳам бир неча бор рўза тутиб, бошқа йўл билан эришиб бўлмайдиган даражада кўп фойда кўрганини айтган. У ҳаммага рўза тутиш тавсиясини беради. Айниқса, унинг “Рўза бошқа даволаш воситалари ожиз қолган ҳамма дардга шифодир” ибораси жуда машҳурдир.\nДоктор Алан Кот қанд ва бўғим касалликларини, доктор Карлсон ва Дженнингслар бошқа турли касалликларни даволашда рўзадан кенг фойдаланишган.\nТери таносил касалликлари бўйича мутахассис, америкалик доктор Роберт Бартол бундай ёзади: “Рўза микроблардан, айниқса, таносил касалликлари микробларидан халос бўлишнинг фаол воситаларидан эканига шубҳа йўқ. Чунки у эскирган ҳужайраларни бартараф қилиб, ўрнига янгиларини ҳосил қилади. Бу таносил касалликларини даволашнинг очлик назариясидир”.\nЮқорида айтиб ўтилганлар рўзанинг саломатликка оид фойдаларидан баъзилари, холос. Кўриб турганимиздек, буни ҳатто мусулмон бўлмаган мутахассислар ҳам тан олишган.\nРасулуллоҳ соллаллоҳу алайҳи ва саллам тановул қилган таомлар (3-қисм)


Эртакнинг ярми – HURRIYAT\nТун ярим, дил ярим…\nЯримлаб қолган тамакини чуқур тортасан, паға-паға кўкимтир тутун бурқсиб чиқади. Паришон дуд оғушида қаршингдаги Қиз ғойиб бўлгандек, руҳинг енгил тортгандек бўлади.\nТутун тарқалгач, Қизнинг кўз узмай турганини кўрасан.\nХона аччиқ тутунга тўлиб кетади. Қизнинг кўзлари ачишиб, намланади, бироқ бу азоблар ҳеч нарса эмас дегандек, интизор боқади. Қиз остонада ҳукмингни кутиб турган чўридек, сенинг бир оғиз сўзингга маҳтал. Сен устуворлигингдан, ҳукмфармонлигингдан ҳузур қилиб, мийиғингда куласан. Куласану юрагингни кўринмас бир қўл шафқатсиз ғижимлайди. «Оҳ, Унинг эшигида бир умр қул бўлиб ўтишга ҳам рози бўлардим» — ичингдан аламли нидо чиқади.\n— Нега куляпсиз?— сўрайди Қиз.\n— Ўзим шундай, — дейсан сен.\n— Менинг устимдан куляпсизми? — дейди у гуноҳкор овозда.\n— Йўқ, ўзимнинг устимдан куляпман.\nСенинг рост гапингга Қиз ўзини ишонгандек қилиб кўрсатади, ишонолмаганини яширади.\nТун яримлаб қолган, бахт ҳам…\nТашқаридан шамолнинг увиллаши эшитилади. Бу сас деразанинг тирқишидан эмас, сенинг бўм-бўш, ҳувиллаган қалбингдан келаётгандек, қаён қочишни билмай қоласан. — Тиззангизга бош қўйсам майлими? — сўрайсан Қиздан. Сен учун жонидан ҳам кечишга тайёр турган қиздан шуни ҳам сўраб ўтириш ҳақоратдек туйилади унинг учун. Қизнинг тиззасига бош қўйиб, кўзларингни юмасан. Қиз нозик ва ҳароратсиз туйилган бармоқлари билан сочингни силаганида, бу дунёда бахтсизлик не эканини англаб етасан. Қиз ҳаловатингни бузиб қўйишдан чўчиб, оҳиста сўрайди:\n— Бир гап айтаман, дегандингиз.\n— Келганингиздан буён неча гаплар айтдим, шулардан биттасидир-да.\n— Йўқ… Айтинг.\n— Нимани айтай?\n— Нега бошқа қизларнинг эмас, менинг тиззамга бош қўйяпсиз, шуни айтинг. Хоҳласангиз…\n— Чунки… — «Сен ўзинг келдинг» дея олмайсан, гапингнинг қолганини ютиб юборасан. Қизнинг энтикиб, майин титраб кетганини ҳис қиласан. — Билмадим, эҳтимол шуни хоҳлагандирман.\n— Нега хоҳладингиз, шуни айтинг, — дадиллашади Қиз.\nҚиз муштоқлик билан сендан сўз кутади. Йўқ, ўзингни алдай олмайсан, Қизни ҳам. Бу сўз дунёда ягона бир қизга аталган эди, афсус… Тун ярим, армон ҳам…\n— Эртак айтиб берайми? — сўрайсан Қиздан. Қиз недандир умидвор бўлиб сергакланади. Яна битта тамаки тутатасан.\n— Бор экану йўқ экан, оч экану тўқ экан, бир йигит бўлган экан. Олгану олдирмаган, енггану енгилмаган, ўзгану тўзимаган, хуллас, йигит бўлиб ҳали сазаси ўлмаган экан. Билагида кучи, юрагида ўти жўш урган йигит баногоҳ Қуёшга ошиқу беқарор бўлибди. Йўталсам осмон гулдирайди, қоқилсам ер қалдирайди, наҳот шу Қуёшга етиша олмасам, дебди йигит. Йигит Қуёшни мўлжаллаб сопқон отибди. Отибди-ю ўқи Қуёшга эмас, Ойга тушибди. Энди йигит қўлида Ой, ғуссага ботганича Қуёшга қараб бўзлар эмиш.\nАлқисса, қуёшга қараб сопқон отсанг, ойга тушармиш. Сен узоқ сукут сақлайсан.\n— Шу холосми? — ажабланиб сўрайди Қиз.\n— Шу холос, — хўрсинасан сен.\n— Кейин-чи, йигит нима қилибди?\n«Дарҳақиқат, йигит энди нима қилади?», ўйлайсан эртакни қандай давом эттиришни билмай. Ва ниҳоят…\n— Қолганини кейин айтаман, — дейсан оғриниб, яримлаб қолган тамакини кулдонда узоқ эзғилайсан. Тун зада, кўнгил зада…\nМуҳаммад Шариф 1968 йил Наманган вилояти, Косонсой туманининг Гўрмирон қишлоғида туғилган. Тошкент давлат университети (ҳозирги ЎзМУ)нинг журналистика факультетида таҳсил олган (1988-1993). 2014 йили “С.А. хотиралари” қиссаси Марказий Осиёнинг бешта мамлакати ижодкорлари учун ўтказилган новеллалар конкурсида бешта энг яхши асарлардан бири сифатида ғолиб топилиб, инглиз ва рус тилларига таржима қилинди. Ёзувчининг илк ҳикоялар тўплами — “Толкўприк” китоби нашр этилган.\n« Ёмон феълли кишидан ҳаромдан парҳез қилгандек парҳез қилинглар.\nШерали Жўраев 2035 йилгача алимент пулларини тўлади »


Ҳаёт бир текисда давом этмайди. Унинг ўзига яраша паст-баланди, ўйдим-чуқурлари бор. Унда бизни қувонтирадиган, яшашга иштиёқни оширадиган ёқимли лаҳзалар билан бирга, мушкул аҳволга соладиган, таъбимизни хира қиладиган дамлар ҳам бўлади. Нохуш ҳолатларни ҳеч кимга раво кўрмаймиз-у, лекин фирибгар тузоғига тушишингиз, уйингизда ўғрилик содир бўлиши мумкин.\nБугун сизга айтмоқчи бўлганларимиз ҳаётда кўп кузатиладиган жиноятлардан бири ўғрилик ва унга «чап бериш» йўллари ҳақида. Агар сиз қуйидаги оддий қоидаларга риоя қилиб, маслаҳатларимизга қулоқ солсангиз, хонадонингиз хавфсизлигини кафолатлаган бўласиз.\nЎғрилар – ўз фаолияти жараёнида доимий янги кўникмаларга эга бўлиб борадиган «профессионаллар»дир. Улар «сайр қилиш» вақтида билим ва салоҳиятини фаол равишда ўзаро баҳам кўришади. Шунинг учун ўғрилар ишининг «билим базаси» кундан-кунга тўлдирилмоқда, деб айта оламиз.\nЎғрилар жиноят содир этишдан олдин қуйидаги усуллардан фойдаланиши мумкин:\n– хонадон почта қутиларига, эшикларига реклама материаллари ёки газеталар ташланади, тиқиб қўйилади. Агар улар олинмаса, ўғриларга уйда ҳеч ким йўқлиги, яшамаслиги ҳақида аниқ сигнал борган бўлади;\n– эшик тирқишига тез мажақланадиган, сезилмайдиган бирор бир нарса (печенье, кичик қоғоз бўлаги) тиқиб жойлаштиришади. Агар у эзилмаса, тушиб кетмаса, хонадонингиз хавф остида деб ҳисоблайверинг;\n– турли хизматларни таклиф қилувчи стикерлар эшикка ёпиштирилади. Одатда, доимий яшайдиган уй эгаси уни эшикдан олиб қўяди, агар 1–2 кун олинмаса, жиноятчига яна бир сигнал тайёр. Агар бундай «аломатлар» кўп такрорланаверса, зудлик билан хонадон хавфсизлигини таъминлаш чораларини кўрганингиз маъқул.\nДеярли қийинчиликсиз, тез очиладиган қулфлар ўғрилар учун айни енгиллик: бу пайтда калит танлаш усули қўл келади. Ўғрилар хонадонларга деразалар ёки балконлар орқали ҳам кириши мумкин. Айниқса, хонадон биринчи ёки охирги қаватда жойлашган бўлса. Кенг тарқалган усуллардан яна бири эшик қулфини темир монтировка билан бузиш ёки оғир жисмлар билан уриб синдиришдир. Жиноятчилар хонадонни олдиндан ўрганиш учун сохта коммунал хизмат ходими, сохта тиббиёт ходими сифатида ўзини таништирган ҳолда келиши ҳолатлари ҳам кўп кузатилган.\nХонадонингизда бу каби ҳолатлар кузатилмаслиги учун қуйидаги хавфсизлик чораларини кўришингиз лозим:\n– кўп қаватли уйлардаги хонадонларга домофон ёки видеокамера ўрнатиш;\n– иложи борича мустаҳкам темир эшикларга мураккаб қулфлар ўрнатиш;\n– агар уйда йўқлигингизда калит кириш жойида сақич, пластилин ёки бошқа излар борлигини аниқласангиз, ички ишлар органларига хабар беринг – бу ўғрилик учун тайёргарлик бўлиши мумкин;\n– агар эшикдаги кўргичда ҳеч нарча кўринмаса, у ташқаридан пластилин ёки скотч лентаси билан қопланган бўлади. Демак, жиноятга киришилган. Дарҳол ички ишлар органларига қўнғироқ қилинг;\n– уй телефонингизга бўлаётган давомли қўнғироқлар, уйингиз атрофидаги ғалати ташрифларни таҳлил қилинг. Келганлардан гувоҳномаларини сўранг, тегишли корхоналардан телефон орқали улар ишлашини аниқлаштиришдан эринманг;\n– узоқ муддатга кетишдан олдин қимматбаҳо буюмлар ва пулингизни хавфсиз жойларда, масалан, банклардаги буюм сақлаш ячейкаларида вақтинча сақласангиз, мақсадга мувофиқ бўлади;\n– ўғриликнинг олдини олишнинг ишончли усули сифатида хонадонни қўриқлаш хизматига улаб, сигнализация ўрнатинг.\nҲурматли юртдошлар! «Ўзингга эҳтиёт бўл, қўшнингни ўғри тутма», дейишади. Шундай экан, огоҳлик, хавфсизликни таъминлаш ҳеч қачон зиён қилмайди.\nБухоро вилояти ИИБ ЭКБ бош эксперти, майор.


Новости Узбекистана > Версия для печати > Андижонга саёҳат ёхуд юринг, “GM O`zbekiston”ни кўрамиз\nГлавная > Менинг Ўзбекистоним > Андижонга саёҳат ёхуд юринг, “GM O`zbekiston”ни кўрамиз\nАндижонга саёҳат ёхуд юринг, “GM O`zbekiston”ни кўрамиз\nЯқинда Андижондаги “GM O`zbekiston” АЖ корхонасига журналистлар, блоггерлар ва ижтимоий тармоқлардаги машҳур гуруҳлар вакиллари учун медиа-тур уюштирилди. Ўрта Осиёда ягона бўлган Ўзбекистон Республикасининг Биринчи Президенти Ислом Абдуғаниевич Каримов номидаги Асака автомобиль заводидаги ишлаб чиқариш жараёнларини таништиришда меҳмонларга “GM O`zbekiston” корхонаси бош директори вазифасини бажарувчи Рустам Ражабов шахсан ҳамроҳлик қилиб, журналистларнинг қизиқтирган барча саволларига жавоб берди.\nЎзбекистон автомобиллари кучли 30 таликда\nБу ерда ишлаб чиқарилаётган автомобилларнинг сифати борасидаги эътирозларга жавобан Рустам Ражабов турли миш-мишларга ишонмасликка чақирди. GM корхонасининг дунё бўйлаб 140 га яқин заводлари борлигини, Ўзбекистон сифат бўйича кучли 30 таликдан жой олганини алоҳида таъкидлади. Ҳар 6 ойда Америка қўшма штатларидан мутахассислар келиб, бу ердаги ишлар билан шахсан танишиб, назорат қилишини айтиб ўтди. Шунингдек, автомобилларнинг нархи ошиши билан боғлиқ саволга шундай деди: “Бу ҳолат қайта кўриб чиқилади ва нархлар Россия бозоридаги нархлар билан деярли бир хил бўлади. Валюта бозорининг либераллаштирилиши биз учун ҳам манфаатли. Бу орқали ишимиз енгиллашган, турли гап-сўзларнинг олди олинган бўлар эди”.\nЯнги Сhevrolet tracker ишлаб чиқарилади\n“GM O`zbekiston” АЖ корхонаси жамоаси айни дамда яна бир янги модель ишлаб чиқариш ҳақида бош қотиряпти. Chevrolet Tracker дея номланувчи, кўринишидан Captiva ва Lacetti крассоверларини эслатадиган мазкур автомобилни айни пайтда барча кўрсаткичлари ҳамда лойиҳанинг келгуси истиқболи, яъни уни экспорт қилиш мумкин бўлган яқин Осиё ва Россия мамлакатлари бозорлари ўрганилмоқда.\nЎзбек автоишлаб чиқарувчилар ўтган йилдаёқ Chevrolet Tracker автомобилини энг мураккаб синовлардан ўтказган эди. Яъни у ҳар қандай иқлим шароитларидаги майдонларни, минглаб километр саҳро ҳудудини ва тоғли жойларни, Орол соҳилидан то заводгача бўлган масофани босиб ўтди.\n— Бундай синовлар биз учун одатий ҳол, яъни бирон бир моделни яратишдан олдин биз уларни Ўзбекистон шароитига — иқлим, йўл, ҳаво ва бошқа кўрсаткичларига қанчалик мос келишини аниқлаймиз, шу мақсадда уларни махсус синовлардан ўтказамиз, — дейди корхона бош директори вазифасини бажарувчи Рустам Ражабов. — Chevrolet Tracker бу синовлардан муваффақиятли ўтди, ҳозир фуқароларимизнинг бу автомобилга қизиқиши ва эҳтиёжини ўрганмоқдамиз.\nЯқин вақтларда Асакада Chevrolet Trackerни ишлаб чиқариш йўлга қўйилади. Бу узоқ ва мураккаб технологик жараён бўлгани боис ҳар томонлама пухта иш олиб бориш керак.\nОнлайн-сотув тизими жуда қулай\nШу йилнинг октябрь ойида UzAvtoFriend сотувдан кейинги хизмат — Ягона порталини йўлга қўямиз, — деди “GM O`zbekiston” акциядорлик жамиятининг режалаштириш ва мувофиқлаштириш дирекцияси раҳбари Алишер Комилов. — Портал корхона, дилер ва мижозлар учун ягона информацион майдон бўлиб хизмат қилади. Порталда автомобиллар билан боғлиқ ягона маълумотлар базаси, жумладан, сотувга қўйилган, ишлаб чиқариш арафасидаги ҳамда шартнома тузилган автолар ўрин олади. Бундан ташқари, онлайн-режим мониторингида фуқаролар саволларга жавоб олишлари мумкин бўлади.\nМазкур мониторинг узлуксиз ҳар куни 24 соат мобайнида ишлаб туради. Фойдаланувчилар маслаҳат сўраб, ариза ташлашлари, шартнома тузишлари, тест-драйв ва техник хизматдан фойдаланишлари мумкин.\nАлишер Комиловнинг айтишича, мижозлар портал ёрдамида дилерларсиз шартнома тузишлари мумкин бўлади. Ички бозорда автомобилнинг таннарх, компания маржаси, акциз солиғи, дилернинг маржасидан келиб чиқади.\nАвтокредит дастури йўлга қўйилади\nКорхона “Асака" акционерлик тижорат банки билан ҳамкорликда янги автокредит дастурини йўлга қўйиш арафасида. Маҳаллий автомобилларга кредит бериш дастури яқин кунларда ишга тушади. Тўлов муддати бу банклар билан келишувга боғлиқ, ҳозирда бунинг устида иш олиб бориляпти.\n“Ўтган ойдан ишга тушган кредитлаштириш тизими асосида банклар 5 йилгача кредит беришни бошлади”, — дейди Рустам Ражабов.\nШунингдек, шу йил 1 июнь ойидан компания янги сотув тизимига бутунлай ўтди. Унинг ёрдамида нафақат, автокредитлаш билан боғлиқ, балки, пластик карта орқали тўловни амалга ошириш масалаларини ташкиллаштириш ҳам кўриб чиқилди. Эндиликда автосалонларга ташриф буюрган кишига тўлов шартлари баён этилган шартнома берилади. Улар истаган йўл билан тўловни амалга оширишлари мумкин. Иш ҳақи, депозит ҳисоб рақами, ссуда ҳисоб рақами, кредит ҳисоб рақами ва бошқалар орқали ҳам тўловларни қоплаш имкони бор.\nМижозларга Сhevrolet бренди маъқул\nЯнги бренд остида автомобиль чиққан пайтда авто ишлаб чиқарувчилари одатдагидек ички бозорни, мижозларни бунга муносабатини кузатадилар. Ҳатто маҳаллий бозорлардаги Chevroletни Ravon брендига ўтказиш фикри ҳам ўйлаб кўрилди ва қайси брендда қолишни аниқлаш мақсадида шу бренддаги автоларни маълум миқдори ички бозорга “ташланди”. Натижада ички бозорда Chevrolet бренди маъқул топилди.\nАвтомобиллар нархи назоратда\n“Тўғри, ҳозирда автомобиллар нархи кундан-кунга ошиб бораётган расмий доллар курсига боғлиқ. Биз ҳам расмий курсни бозорникига тенглашиб қолгандан кейинги ҳолатни ўйлаб турибмиз. Нархни давлат курсига атай боғламадик. Бизнинг мақсадимиз — ўзимизнинг маҳсулотларимизни ривожлантириш, янги моделларни ишлаб чиқиб халқимизга етказишдир. Нархларда ҳам чегара, меъёр бор, албатта. Таҳлилчилар буни устида ишлашяпти. Captiva 500 миллион сўмда сотилиши мумкин эмас, ахир. Бу нархга бозордан яхши Toyota Prado харид қилиш мумкин-ку. Айни пайтда кузатув ишларини олиб боряпмиз, ҳамма нарсада ақл билан иш тутишимиз лозим, бошимиздан баландга сакрай олмаймиз, ахир”, — дейди Рустам Ражабов.\nМашиналар жами неча хил рангда?\n— Биз доим истеъмолчилар талабидан келиб чиқамиз. Истеъмолчиларимиз ҳамма рангни ҳам қабул қилавермайди. Бунинг биринчи омили — ҳароратимиз. Оқ ва қора рангдаги машинани қуёшга қўйиб кўринг-а... Бир соат ичида ҳаво ҳарорати 10 даражага ўзгаради. Иккинчи омил — бизда намлик паст, тез чанг бўлади. Қора машинада бу дарҳол сезилади. Шунингдек, бизда бир йилдан кейин янгисини олиш учун сотиш тенденцияси мавжуд. Бунда оқ машиналар тез сотилади. GM палитраси жами 11 рангдан иборат — оқ (ишлаб чиқариш ҳажми 62,3%), тўқ кулранг (11,9%), кумуш (садаф) (серебрянний) ранг (8,5%), қаймоқ ранг (7,5%), кул ранг (5,2%), қора (3%), оч яшил ранг (0,4%), кўк (0,4%), қизил (0,3%), тўқ қизил (0,3%) ва сариқ ранг (0,2%). Қизил, тўқ қизил ва сариқ рангни асосан Россия ва Қозоғистон давлатлари буюртма қилади, — дейди Рустам Ражабов.\nЖиззахда янги завод қурилмоқда\nDamas — бу биринчи тез ёрдамни кўрсата оладиган ҳамда беморларни шифохонага тезроқ етказа олиш имконига эга машинадир. Улардан 1996 йилда беморларни ташийдиган бошқа автомобиллар мавжуд бўлмаганлиги боис амбуланс сифатида фойдаланилган. Яқинда Жиззах шаҳрида Peugeot-Citroen янги заводини қурилиш ҳақида қарор қабул қилинди. Унга кўра, 2019 йилдан бошлаб бу ерда А ва В классдаги замонавий реанимобиль ва енгил тижорат автомобиллари ишлаб чиқарилади.\nLacetti янги моделга алмашади\nМашҳур Lacettiни “С” сегментли бошқа янги моделга алмаштириш лойиҳаси устида изланиш олиб борилаётир. Сабаби бу русум тахминан 3-4 йилдан кейин эскиради.\nLacetti ҳам Nexia русуми сингари 3-4 йилдан кейин эскириб қолади. Ҳозирда бу йўналишдаги бор имкониятларимизни ўрганяпмиз. Айни дамда бу янги модел ҳақида бирон жўяли фикр билдира олмайман. Лекин шуни айта оламанки, у энг замонавий, сифатли ва қулай авто бўлади, — дейди Рустам Ражабов.\n“GM O`zbekiston” АЖ яқин тўрт йил ичида иккита янги моделдаги автомобилларни яратиш ҳаракатида. Ушбу кўрсаткичлар автомобилчилик саноатини 2021 йилгача ривожлантириш дастурининг бир қисмига киради. Улардан бири Chevrolet Tracker бўлиши эҳтимоли катта. Сабаби бу классдаги машиналарнинг дунё бўйлаб донғи кетган.\nЭлектромобиль машиналарга ҳали вақт бор\n— Бундай автомобилларнинг эҳтиёт қисмлари бизда йўқ, қолаверса, агар улар чет элдан олиб келинса, қимматга айланиб кетади. Истеъмолчиларнинг уларни сотиб олишга қурби етмаслигини ҳам инобатга олиб, электромобиль машиналарни ҳали бери ишлаб чиқариш режалаштирилмаган. Айтишларича, бунга ҳали 5-10 йил вақт керак бўлади. Биз ҳали бунга тайёр эмасмиз? — дейди Рустам Ражабов.\nАзим Тошкентдан водий бўйлаб сафарга отланган чоғимизда ҳар бир мухбир ёки журналистларда бир хил фикр пайдо бўлгани аниқ. Биринчидан, Ўрта Осиёда ягона бўлган Асака автомобиль заводидаги ишлаб чиқариш жараёнларини ўз кўзимиз билан кўриб танишиш, иккинчидан бўлса, корхонадаги муҳит, тартиб-интизом, кўп сонли ишчи-ходимларга яратиб берилган шарт-шароитлар ва, албатта, ташкилий масалалар бўйича ҳам ҳаммада илиқ таассурот қолдирди. Бу ишларни ташкил қилиш ҳамда доимий назорат қилиб борилишида корхона раҳбариятининг тўғри сиёсат олиб боришида деб билдик. Мухтасар қилиб айтганда, биз бундан жудаям хурсанд бўлдик.


Осиё Чемпионлар лигаси: Ўзбекистон жамоалари ўз курашларини давом эттиришади - BBC News O'zbek\nImage caption "Лаҳвия"нинг Осиё Чемпионлар лигасидаги илк иштироки ўтган йилги мавсумга тўғри келади\nЎз гуруҳларида пешқадамлик қилиб турган "Бунёдкор" Хитойнинг "Бейцзин Гоан", "Пахтакор" эса, Қатарнинг "Лаҳвия"сига қарши майдонга тушишади.\nҚалдирғочлар гуруҳ босқич саралаш беллашувларининг 3-тур учрашувини ўз майдонларида, шерлар эса, сафарда ўтказишади.\n"Бунёдкор" эртага майдонга тушса, "Пахтакор"нинг навбатдаги ўйини шу чоршанба кунига режаланган.\nЎзбекистонлик бу икки жамоа 2013 йилги Осиё Чемпионлар лигасини ғалаба билан бошлашган.\nАммо Ўзбекистоннинг амалдаги чемпиони "Пахтакор"дан фарқли тарзда, "Бунёдкор" Жанубий Кореянинг "Поханг Стилерз"ига қарши иккинчи учрашувида дуранг натижа қайд этган.\nЎтказган икки ўйинлари ортидан шерлар "В" гуруҳида 6 очко, қалдирғочлар эса, "G" гуруҳида 4 очко билан пешқадамлик қилиб туришибди.\nАммо "Бунёдкор"нинг тўплаган очколари сони эртанги рақиби "Бейцзин Гоан"ники билан тенг.\nҲам "Пахтакор" ва ҳам "Бунёдкор" Ўзбекистоннинг Осиё Чемпионлар лигасида катта тажрибага эга икки жамоаси саналишади.\nИкковлон ҳам ўз тарихларида икки бор Осиё Чемпионлар лигасининг ярим финалига чиқишга муваффақ бўлишган.\nАммо уларнинг ҳеч бирига ҳалича Осиё чемпионлари чемпиони бўлиш насиб этмаган.\nImage caption Бу йилгиси билан бу - "Бейцзин Гоан"нинг ўз тарихида тўртинчи бор Осиё Чемпионлар лигасида тўп суриши\nБу йилгиси билан бу - "Бейцзин Гоан"нинг ўз тарихида тўртинчи бор Осиё Чемпионлар лигасида тўп суриши.\nОсиё Чемпионлар лигасидаги иштирокини икки бор гуруҳ босқич беллашувларининг ўзиданоқ якунлаган, бир маротаба гуруҳдан кейинги босқичга чиқишга муваффақ бўлган.\n2002 йилга қадар ўтказиб келинган Осиё Кубоги Ғолиблари Кубогида ўзини яхшигина кўрсатган жамоа саналади.\n"Пахтакор"нинг навбатдаги рақиби - Қатарнинг "Лаҳвия"си эса, "Бейцзин Гоан" билан таққослаганда, Осиё Чемпионлар лигасида жуда оз тажрибага эга.\nЖамоанинг Осиё Чемпионлар лигасидаги илк иштироки бор-йўғи ўтган йилги мавсумга тўғри келади.\nАммо, шунда ҳам, "Лаҳвия" гуруҳ босқич беллашувларининг ўзиданоқ ортга қайтишга мажбур бўлган.\nЖорий пайтда эса, икки ўйиндан 4 очко тўплаб, ўз гуруҳида "Пахтакор"дан кейин иккинчи ўринни эгаллаб турибди.\nҚисқа тарихча ўрнида\nImage caption Ҳам "Пахтакор" ва ҳам "Бунёдкор" Ўзбекистоннинг Осиё Чемпионлар лигасида катта тажрибага эга икки жамоаси саналишади\n"Бунёдкор" бу йилги Осиё Чемпионлар лигасининг дастлабки учрашувида Япония чемпиони "Санфречче Хиросима" клубини сафарда 2:0 ҳисобида мағлуб этиб, катта шов-шувга сабаб бўлганди.\nЎтган йил эса, ўз йўлида Жанубий Корея, Япония ва Австралиянинг манаман, деган жамоаларини енгишга муваффақ бўлганди.\nАммо ярим финалда ҳар икки ўйин натижасига мувофиқ Жанубий Кореянинг "Ульсан Хёндэ" клубига ютқазиб қўйиши ортидан, Ўзбекистон жамоаларининг тўртинчи бор Осиё Чемпионлар лигасининг финал босқичига чиқиш уринишлари чиппакка чиққанди.\nҚалдирғочларнинг бирор бир донгдор легионерсиз орадан тўрт йил ўтиб, иккинчи бор Осиё Чемпионлар лигасининг ярим финалига чиқишга муваффақ бўлишлари эса, жамоанинг катта ютуғи сифатида кўрилганди.\nАммо Ўзбекистон чемпионининг осмонўпар орзуларига эришиш учун ўз вақтида миллионлаб долларлар эвазига Луиз Фелиппе Сколари ва Ривальдо каби дунёнинг донгдор мураббий ва юлдуз футболчиларини Тошкентга келтириши ҳам самара бермаганди.\nЎзбекистон чемпионининг иккинчи бор қитъанинг энг зўрига айланиш орзусини ярим финалда чиппакка чиқарган "Ульсан Хёндэ" эса, Осиё Чемпионлар лигасининг финалида Саудия Арабистонининг "Ал-Аҳли"сини 3:0 ҳисобида мағлуб этиб, ўтган йили чемпионлар чемпионига айланганди.\nЎзбекистонлик футбол шарҳловчиларига кўра эса, ўтган йил ҳам Осиё Чемпионлар лигаси, ҳам миллий терма жамоа ва ҳам миллий чемпионат ўйинларида иштирок этишларига тўғри келгани футболчиларни анча толиқтириб қўйган.\nУларнинг таъкидлашларича, Ўзбекистон жамоаларининг тўрт марта Осиё Чемпионлар лигасининг ярим финалига чиқиб, финал босқичига ўта олмаганликлари - ҳали ўз устларида кўп ишлашларига тўғри келиши, айниқса, жисмоний тайёргарликни бир мавсумга етарли маромда олиб бора олишлари кераклигини кўрсатиб қўйган.\nМаҳаллий мутахассисларнинг урғулашларича, "Ўзбекистон жамоалари Осиё чемпионлари чемпиони бўлмоқчи бўлишса, асосий таркибини энг зўр ўйинчилардан ташкил қилиши, захира ўриндиғидаги футболчилар ўз устларида янада кўпроқ ишлашлари ва рақибларни ўрганишга ҳам кўпроқ аҳамият бериши керак".


Ўзбекистонда силга қарши дори яратилди\n12:11 / 25.06.2015\nЎзбекистон Фанлар академияси Биорганик кимё институти директори Аббосхон Тўраев ҳамда илмий ходим Шавкат Шомуратов томонидан «Биомайрин» номли сил касаллигига қарши комбинациялашган таъсирли препарат яратилди. Бу ҳақда Фан ва технологияларни ривожлантиришни мувофиқлаштириш қўмитаси ахборот хизматига асосланиб, "Телеграф.уз" нашри хабар берган.\nУшбу дори воситаси капсула кўринишида бўлиб, антибактериал таъсирга эга. Mycobacterium tuberculosis микобактерияларининг турли ривожланиш босқичларида самарали таъсир кўрсатади. Препарат таркибига кирувчи фаол моддалар комбинацияси монотерапия вақтида вужудга келадиган резистентлик ривожланишини камайтиради.\nҲозирги кунда ушбу препарат юзасидан клиник синовлар ўтказилиб, тиббиёт амалиётида қўллашга киришилмоқда.\nМаълумот учун: «Биомайрин» препарати макромолекуляр доривор тизимда (ММ 12 кДа), модификацияланган полигалактурон кислотасига сил касаллигига қарши препаратлар изониазидни (8 фоиз) азометин боғи воситасида, этамбутол (16 фоиз) ва рифампицинни (13 фоиз) ион боғи воситасида бириктириш орқали олинган.


Ниғматилла Йўлдошев Россия Бош ҳарбий прокурори...\nЎзбекистон Республикаси Бош прокурори Ниғматилла Йўлдошев Россия Федерацияси Бош ҳарбий прокурори Валерий Петров бошчилигидаги делегацияни қабул қилди. Бу ҳақда маҳкама матбуот хизмати хабар берди.\nЎз навбатида, жаноб Петров меҳмондўстлик ва самимий қабул учун Ўзбекистон Бош прокурори Н.Йўлдошевга самимий миннатдорлик билдирган ва Россия Федерацияси Бош ҳарбий прокуратурасининг асосий фаолияти билан таништирган.\nУчрашув якунида томонлар ўзаро манфаатли идоралараро ҳамкорликни ривожлантиришга тайёр эканликларини билдирдилар. Хусусан, жиноятчиликнинг олдини олиш ва бартараф этиш, замонавий ахборот-коммуникация технологияларини қўллаш ҳамда прокуратура кадрларини тизимли ўқитиш, тайёрлаш, қайта тайёрлаш ва малака ошириш соҳаларида тажриба алмашиш орқали ҳамкорликни ривожлантириш кўзда тутилган.\nРоссия Бош прокурор Ниғматилла Йўлдошев Валерий Петров


Effect.uz - Яна ўша омадсизлик, яна ўша сценарий...\nАброр ЭшонхоновСпорт14 Ноя, 2019 17:22\nБугун Ўзбекистон терма жамоаси Жаҳон чемпионати саралаш босқичи доирасида Саудия Арабистонига мағлуб бўлди.\nДастлаб мухлисларни кўзини қувнатиб Элдор Шомуродов 16-дақиқада ҳисобни очган бўлса, Салмон Ал-Фараж 23-дақиқада пеналтидан дарвозамизни ишғол қилди. Иккинчи бўлим ҳам биз учун яхши бошланди 56-дақиқасида япониялик ҳакам Арабистон дарвозаси томон пенальти белгилади ва Отабек Шукуров пеналтидан унумли фойдаланди. Бироқ яна ўша Салмон Ал-Фараж бўш қолди ва узоқ масофадан йўллаган зарбаси рикошет бўлиб дарвозадан жой олди.\nЭнг аламлиси 90-дақиқада Салим-Ал Досари ғалаба голини киритди....\nАгар бугун Фаластин Яман терма жамоасини мағлубиятга учратадиган бўлса миллий терма жамоамиз 3-поғонага тушиб кетишади.\nНима ҳам дердик яна ҳар йилдагидек ўша омадсизлик, яна ўша сценарий....\nБугун Ўзбекистон МТЖ яна майдонга қайтади\nЎзМУ ўрнини Акфа эгаллайдими?\nҲотамжон Кетмонов бошқа ишга ўтказилди\nЯна бир банк раҳбари давлат маблағини талон-тарож қилди\nИкки машҳур футболчи ЎФАда иш …\nЎзбекистон: Янги белгилар ва кундузи …\nЎФА: “Йирик ғалабада мухлисларнинг ҳиссаси …\nIBF янги рейтинги. Қудратилло ва Шоҳжаҳон нечанчи ўринда?\nБухорода эр аёлидан гумонсираб, болта билан чопмоқчи бўлди...\n17 Окт, 2019 63 0\nВДНХдаги Ўзбекистон павильони реставрация қилинади...\n16 Июн, 2019 171 0\nБўкада Маданият ва маърифат экопарки барпо этилди...\n2 Июн, 2019 235 0


Ғўзани томчилатиб суғоришда сув 30-40, ўғит 25 фоиз тежалади » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Ғўзани томчилатиб суғоришда сув 30-40, ўғит 25 фоиз тежалади\nЖиззах вилоятида 2020 йилда пахтачилик тармоғидаги 4 минг 987 гектар майдонда томчилатиб суғориш технологиясини жорий этиш режалаштирилган.\nПахтакор туманидаги Суннат Юсупов раҳбарлик қилаётган "Охунжон-S" фермер хўжалиги фермер хўжалиги жами 153 гектар ер майдонида деҳқончилик қилиб келаётир. Жорий йилда давлатга 69 гектар майдон ҳисобига 30 центнердан, жами 210 тонна дон сотди. Бундан ташқари хўжаликдаги 12 нафар доимий ишчининг ҳар бирига 3 тоннадан, 20 нафар мавсумий ишчига 250 килограмдан ғалла берилди.\nХўжаликда 75,3 гектар майдонга пахта экилган. Ўтган йили фермер янги лойиҳага қўл уриб, «Агробанк» кредити билан Туркиядан қиймати 443,6 миллион сўмлик "GREEN AGRO SANAYI VEDIS TICARET LTD. STT" томчилатиб суғориш ускунаси олиб келган эди. Айни пайтда хўжаликда 25 гектар майдондаги ғўза томчилатиб суғорилаётир.\nМутахассисларнинг фикрича, бу ускуна сувни 30-40 фоиз, ўғитни 25 фоиз тежайди. Агротехник тадбирларнинг сони камаяди.\nТомчилатиб суғориш бу – сувни аста-секин айнан ўсимлик илдизига етказиб бериш дегани. Бу суғориш усули сувнинг қуёш ва шамолда буғланиб кетишига ҳам йўл қўймай тупроқ намлигини бир маромда ушлаб туради.\n– Анъанавий усулда суғорилганда пайкал ўртасида ўқариқлар қазилиши туфайли ғўза ниҳоллари нобуд бўлади, – дейди ушбу фермер хўжалиги сувчиси Охунжон Юсупов. – Резина ичаклар орқали томчилатиб суғорганда ўқариқларга ҳожат йўқ. Энг муҳими томчилатиб суғоришда сув исроф бўлмасдан, тўғри ниҳолнинг илдизига етиб боради. Натижада сув тақчил бўлган бу йилги қийин шароитда ҳам ғўзамиз яхши ривожланмоқда. Илгари 25 гектарни 3 ишчи 10 кун суғорган бўлса, энди якка ўзим бу ишни беш кунда уддалаяпман.\nСардоба сув омборида юз берган техноген фалокат туфайли сув тахчиллиги юзага келган ушбу ҳудудда бу усулнинг афзаллиги тобора сезилиб турибди. Жорий йилда тумандаги 16 та фермер хўжалигининг 491 гектар майдонида томчилатиб суғориш жорий этилган.\n– Президентимизнинг 2019 йил 25 октябрдаги «Қишлоқ хўжалигида сув тежовчи технологияларни жорий этишни рағбатлантириш механизмларини кенгайтириш чора-тадбирлари тўғрисида»ги қарори асосида инновацион технологияларни жорий этишга катта эътибор қаратилаётир, – дейди «Ўзагроинспекция»нинг Пахтакор туман бўлими инспектори Нурилло Жўраев. – Шу мақсадда инспекциямиз ходимлари туман қишлоқ хўжалиги органлари билан ушбу усулни жорий этиш бўйича лойиҳаларни амалга оширишга фермерларга яқиндан ёрдам кўрсатмоқда. Бу замонавий суғориш усулининг сувни тежашдаги, исрофгарчиликнинг олдини олишдаги афзалликларни ушбу тизимга ўтган фермерларнинг тажрибаси яққол кўрсатиб турибди.\nБу фикрни ушбу усул қўлланилаётган майдонларда сувнинг ташламага чиқиб кетиши мутлоқа тугатилганида ҳам кўриш мумкин. Айни пайтда сув билан озуқа элементларининг ташқарига сизиб чиқиб кетиши натижасида исроф бўлиши ҳам камаймоқда.\nЭнг муҳими, даладан оқова сувнинг чиқмаслиги туфайли тупроқ эрозияси бартараф этилади. Янги усулнинг ушбу жиҳатлари нишаблиги катта ва текисланмаган майдонларда ҳам томчилатиб суғоришни қўллаш яхши самара беришини кўрсатади. Сувнинг тупроққа сингишининг чекланганлиги ер ости сувлари кўтарилиб кетишига йўл қўймайди.\nҲисоб-китобларга кўра, бу технология сувни икки баробар тежаш билан бирга, пахта ҳосилдорлигини ҳар гектардан 40 — 45 центнергача етказиш, вилоят бўйича ўртача ҳосилдорликни 1,5 — 1,7 марта ошириш имконини беради.\nТомчилатиб суғориш технологиясини жорий қилган фермер хўжаликлари ушбу технология қўлланилган майдони бўйича 5 йил муддатга ягона ер солиғи тўлашдан озод этилиши юзасидан Солиқ кодексига ўзгартиришлар киритилгани ҳам уларга қўшимча имконият яратмоқда. Шунинг учун бу инновацион усулга ўтиш деҳқончиликдаги асосий вазифалардан бири сифатида амалга оширилмоқда. Ҳозиргача 156 та фермер хўжалигидаги 4 минг 357 гектар майдонда қурилиш монтаж ишлари якунланган.\nАхолининг бандлигини таъминлаш чоралари кўрилмоқда\nМирзачўл тумани давлатга дон сотиш шартномавий режасини бажарди\n"Ҳар бир ёшга бир гектар" лойиҳаси давом этмоқда


Қозоғистонда 469 минг тонна қўшимча уран захиралари аниқланди\n20 Август 15:47\nNUR-SULTAN. Kazinform - Ер ости бойликлари фойдаланувчилари ҳисобидан амалга оширилган геологик қидирув ишлари туфайли мамлакатдаги уран захиралари 469 минг тоннага кўпайди, деб хабар беради Kazinform мухбири.\nБу ҳақда Қозоғистон Экология, геология ва табиий ресурслар вазири ўринбосари Серикқали Брекешев Марказий коммуникациялар хизматида бўлиб ўтган брифингда маълум қилди.\n1991 йилдан бери мавжуд корхоналарнинг минерал салоҳиятини мустаҳкамлаш ва хомашё базасини таъминлаш мақсадида олиб борилган геологик қидирув натижаларига кўра, биринчи марта углеводородларнинг 135 кони, ер ости сувларининг 99 кони, қаттиқ фойдали қазилмаларнинг 224 кони давлат мулкига ўтказилди. Улар орасида 94 олтин, 14 мис, 19 марганец рудаси, 16 темир рудаси ва 4 полиметалл рудаси бор «, - деди вазир ўринбосари.\n- Илгари ўрганилган конларнинг хомашё базаси кўпайтирилди. Васильковский конининг захиралари бир неча бор ошди. Ер ости бойликлари фойдаланувчилари томонидан олиб борилган разведка ишлари натижасида 1,9 минг тонна олтин, 469 минг тонна уран; 160,7 миллион тонна марганец, 2,9 миллиард тонна темир, 2,5 миллиард тонна нефть, 506 миллиард кубометр газ, 277,2 миллион тонна газ конденсати аниқланди «, - деди вазир ўринбосари.


Бугунги кунда телеканаллар орқали турли ютуқли телевизион ўйинлар ўтказилмоқда. Ушбу телешоуларни баъзилар қимор дейишмоқда. Шунга ойдинлик киритиб берсангиз. - HIDOYAT.UZ\nАсосий саҳифа FAQ Бугунги кунда телеканаллар орқали турли ютуқли телевизион ўйинлар ўтказилмоқда. Ушбу телешоуларни баъзилар қимор дейишмоқда. Шунга ойдинлик киритиб берсангиз.\nЧоп этилди Fevral 26, 2019 Бугунги кунда телеканаллар орқали турли ютуқли телевизион ўйинлар ўтказилмоқда. Ушбу телешоуларни баъзилар қимор дейишмоқда. Шунга ойдинлик киритиб берсангиз.da fikr bildirishni o'chirish


Покистон ҳудудининг 80 фоизи электр токидан узилди\n01 декабр 2020, Тошкент вақти: 17:12\nПокистон ҳудудининг қарийб 80 фоизида аҳоли электр токисиз қолди.\nПокистон Сув ва электр энергияси вазирлиги матбуот котиби Зафарёб Хонга кўра, жангарилар гуруҳи Балужистон вилоятининг жануби-ғарбидаги йирик электр токи узатиш минорасига ҳужум қилган.\nТахминларга кўра, мамлакатнинг қатор йирик шаҳарлари, жумладан, Исломобод, Карачи ва Лаҳор шаҳарларида аҳоли электр токисиз қолмоқда.\nРасмийлари жангарилар етказган зарарни бир сутка ичида бартараф қилишга умид қилмоқда.\nМамлакатнинг 80 фоиз ҳудудида электр токининг бирдан узилиши илк бор содир бўлмоқда.


Гулистон шаҳрида 30 та оила қайта тикланди » Ўзбекистон янгиликлари – Zamin.uz\nГулистон шаҳрида 30 та оила қайта тикланди\n15 фев, 15:27 381 Жамият\nМажбурий ижро бюросининг Гулистон шаҳар бўлими иш юритувида бўлган фуқаролик ишлари бўйича Сирдарё вилоят судининг\n2019 йил 20 мартдаги алимент ундириш бўйича ижро ҳужжатига асосан, қарздор Н.М.дан собиқ турмуш ўртоғи, ундирувчи Э.Э.га вояга етмаган уч нафар фарзандлари моддий таъминоти учун 1/2 қисм миқдорда вояга етгунча алимент ундириш лозим эди.\nДавлат ижрочилари алимент ундируви борасидаги ижро ҳаракатлари олиб борилишида тарафларнинг ўзаро келишуви, ҳатто ярашувига ҳам катта эътибор берилгани ўз самарасини бермоқда.\nБу сўзларимизга биргина мисол, юқорида қайд этилган собиқ эр-хотинларнинг уч нафар фарзанд олдидаги бурчлари ва масъулиятлари, келажакдаги орзу-умидларининг ушалиши борасидаги саъй-ҳаракатлар натижасида ушбу оила МИБ ташаббуси билан қайта тикланди.\nШу ўринда, жорий йилнинг ўтган давр мобайнида МИБ Гулистон шаҳар бўлими давлат ижрочилари томонидан 30 та оила қайта тикланди. Бундай хайрли ишларда болажонларимизнинг қувончи чексиз. Оила – муқаддас. Уни асраб-авайлаш ҳар биримизнинг бурчимиз. Бундай хайрли ишлар давом этади.\nСирдарёда яна бир оила ярашди 31 янв, 20:16\nАлимент учун ота 5 минг АҚШ долларини тўлаб берди 14 окт, 12:53